17:06 02.12.2019 (Янгиланган 20:51 03.12.2019)\n- Ушбу сайлов кампаниясида қандай янгиликлар жорий этилган?\nЭнг асосийси – биз ушбу сайловларга янги қонун билан бормоқдамиз. У олдин амал қилган бешта норматив-ҳуқуқий актлар ўрнига қабул қилинган. Яъни, бу ўйин қоидаларини янгиловчи, бутунлай янги тизим.\nУндан ташқари биз халқаро кузатувчиларнинг сайлов жараёнини такомиллаштириш ҳақидаги маслаҳатларини ҳисобга олган ҳолда сайловчилар ягона электрон рўйхатини жорий этдик. Бу республика миқёсидаги маълумотлар базаси бўлади. Айни дамда унга 18 ёшга тўлган, овоз бериши ҳуқуқига эга бўлган 20,6 миллион фуқаро киритилган.\nСайлов комиссияси ижтимоий тармоқда тарқалган шубҳали хабарни ўрганади\nАна шундай дастур илк бор 2017 йилда Тошкентдаги маҳаллий сайловларда синовдан ўтган эди. Энди бўлса биз ушбу ечимни республика миқёсида қўлламоқдамиз.\nУндан ташқари оғир жиноят содир этмаган, жамият учун хавфли бўлмаган судланган шахсларга ҳам биринчи маротаба овоз бериш ҳуқуқи берилди.\nШунингдек, биз сайловда кузатувчи бўлиши мумкин бўлган фуқаролар тоифаларини ҳам кенгайтирдик. Олдин кузатувчилар сафига фақат сиёсий партиялар вакиллари ва хорижий кузатувчилар кирган бўлса, энди оддий ўзбекистонликлар, маҳаллар вакиллари ҳам сайловнинг қонуний ўтказилаётганини кузатиб боришлари мумкин\nЯна бир янгилик – бу хориждаги сайловчилар билан янада кенгроқ ишлаш. Турли маълмотларга кўра, айни дамда 2 миллионга яқин фуқаролар хорижий юртларда. Биз улар ҳам овоз беришлари учун барча шароитларни яратишга ҳаракат қилмоқдамиз. Бунинг учун биз ташқи ишлар вазирлиги, элчихона ва консулхоналар билан яқин алоқаларни йўлга қўйганмиз. Мамлакат ичида сайлов ўтказиш бу бир нарса бўлса – хорижда сайлов ташкил қилиш анча мураккаб ишдир. Биз ОАВ вакилларини фаол таклиф қилмоқдамиз. Одамларга улар у ёки бу мамлакатларда қандай овоз беришлари мумкинлиги ҳақида маълумот бериб бормоқдамиз. Натижа ижобий бўлишига умид қиламиз.\n- Олдин амал қилган қонунларни ўзгартиришга нима сабаб бўлган?\n- Мен ҳуқуқшунос сифатида шуни айтишим мумкин. Олдин бир вақтнинг ўзида 5та қонун паралел равишда амал қилган. Уларнинг айрим нормалари бир-бирига зид бўлган. Баъзан сайлов қўмиталари муайян вазиятда қандай йўл тутиш кераклигини билмай қоларди: бир қонунда бундай бошқасида бошқача ёзилгани сабабли.\nЭнди бўлса ушбу муаммолар бартараф этилган, нормалар ягона шаклга келтирилган. Бундай муаммолар энди такрорланмайди.\n- Сиз халқаро ташкилотлар тавсиялари ҳақида гапирдингиз. Улар орасида Ўзбекистон қабул қилмаганлари ҳам борми?\n- Ҳа, бор. Маслан бизга номзодларни хусусий шахслар ёки бизнес тузилмалари томонидан молиялаштиришни таклиф қилишган эди. Лекин бу борада бизнинг ўз фикримиз бор – бизда одамлар ва плюрализм кураши, пул ва капитал кураши эмас. Айнан шу сабабли, барча сайлов жараёнлари давлат томонидан молиялаштирилади. Биз барча партиялар ва барча номзодлар учун тенг миқдорда маблағ ажаратамиз, ва шу билан уларга тенг имкониятлар берамиз.\nОлий Мажлисга номзодлар учун – 10,6 миллион, вилоят номзодларига – 2 миллион ва туман номзодларига – 1 миллион сўмдан. Республика бўйича бизда жами 35 минг номзод бор.\n- Халқаро стандартларга мос сайловлар ўтказиш учун қандай ишлар қилинмоқда?\nМен боя айтганимдек, биринчи навбатда бу янги қонун. Биз миллий норматив-ҳуқуқий асосни умумжаҳон талаблари ва тенденцияларига мувофиқлаштирдик.\nБунинг яққол мисоли сифатида – парламентда квоталар бекор қилиниши. Олдин экология партия учун квота мавжуд эди. Энди улар Қонунчилик палатасидаги ўринлар учну барча билан баробар курашади. Қуйи палата фақат сайловчилар томонидан аниқланади.\n- Айтмоқчи, экологлар сайловда илк бор иштирок этмоқда. Улар буни қандй уддалашмоқда?\n- Ҳа, улар бу ишда пионерлар. Олдин улар учун 15 кафолатланган ўрин бор эди. Энди эса ушбу амалиёт бекор қилинган. Улар ўз жойларини йўқотишлари ёки аксинча кўпайтиришлари ҳам мумкин. Бу очиқ кураш бўлади. Улар қандай натижага эришиши бизга ҳам қизиқ.\n- Сизнингча бугунги кунда Ўзбекистонда ўртача сайловчи қандай кўринишга эга? Сўнгги йилларда у ўзгардими?\nПарламент сайловларида хорижий кузатувчиларнинг қатнашишига доир\n- Албатта, электорат ўзгарган. Биринчи навбатда бу республикада олиб борилаётган ислоҳотлар билан боғлиқ. Очиқлик, ОАВга берилган эркинлик ҳам бу борада ўз вазифасини бажарди. Бугунги кунда ҳар бир фуқаро депутатлар, сенаторлар ва вазирликлар олдида муайян масалаларни қўйиб уларни ҳал қилишни талаб қилишмоқда. Бугун фуқаролар келажак уларга боғлиқ эканини яхши тушунишмоқда. Ушбу сайловларда сайловчилар фаол бўлишига ишончим комил.\nАйтмоқчи, Жамоат фикрини ўргани фонди томонидан ноябрда ўтказилган сўровларга кўра, 90 % аҳоли сайловда иштирок этишга тайёр. Сентябр ойида ушбу кўрсатгич 82%ни ташкил қилган эди. Албатта бундай ўзгариш бизни фақат хурсанд қилади. Амалда қандай бўлишини кўрамиз, лекин мен фуқароларнинг фаол иштирок этади деб умид қилмоқдаман.\n- 18 ноябрда сайловолди кампанияси расман бошланган эди. МСҚ ушбу жараённи қандай ташкиллаштирган, партияларга агитациялар шакллари ҳақида қанчалик тўлиқ маълумот берилган?\n- Биз ўз томонимиздан қилишимиз керак бўлган ҳамма ишларни бажардик: барчага бир хил эфир вақти, агитация учун маблағ, ОАВ билан мулоқот қилиш имконияти ажратдик. Шунингдек ҳамда сиёсий кураш олиб боришнинг умумий принципларини тушунтирдик. Энди партиялар агитацияга киришди. Уларнинг ҳар бирида ўз қарашлари, ўз иш тутиш услублари бор. МСҚ иштирокчиларнинг қоидаларга риоя қилиш жараённи кузатиб турибди холос.\n- Одатда ахборот майдонида унчалик фаол бўлмаган партиялар ҳозир анча фаоллашган. Сизнингча ушбу номутаносибликни нима билан тушунтириш мумкин?\n- Меним бу ҳолат бутун дунда шундай. Ҳозир партиялар фаол равишда овозлар учун курашмоқда. Улар сайловчилар диққатини ўзларига фаол жалб қилишга ҳаракат қилишмоқда. Бошва вақтда эса партиялар орасида мафкуравий кураш парламент ичида содир бўлади. Шунинг учун ҳам буни оддий сайловчи кўрмайди.\n- Сайловолди кампанияси давомида бирор қонунбузарлик қайд этилганми?\n- Кампаниянинг фақат иккинчи ҳафтаси тугади. Ҳозирча номзодлар ёки ОАВ вакиллари томонидан йўл қўйилган бирор камчиликни сезмадик. Лекин бизга мурожаатлар доимий равишда келиб тушмоқда. Ҳозирча ҳаммаси қонун доирасида. Биз кузатишда давом этамиз.\n- Бу йил номзодлар орасида аёллар сони 40 %дан ошди. Сиз ушбу ўзгаришга қандай қарайсиз ? Ушбу жараён қанчалик табиий ? Бугунги кунда аёллар сиёсатга киришга тайёрми ёки ушбу номзодлар фақат минимал квотага тўғри келиши учун қўйилган холосми?\n- Албатта бу ижобий вазият. Аёллар иштирокига келсак, бизда аёл номзодлар учун 2004 йилдан буён амал қилиб келаётган 30 %ли энг кам чегара бор эди. Агар ушбу кўрсатгич ошган бўлса, демак партиялар муносиб номзодлар топишга муваффақ бўлишган ва ушбу номзодлар парламентдаги жой учун бошқалар билан баравар курашишга тайёр.\nДавлат органлари ва парламентда аёллар борлиги – қонунчиликда аёл ва эркаклар манфаатларини ҳисобга олиш учун хизмат қилади. Янги қонунларни ишлаб чиқишда аёллар ва болалар манфаатлари тўлиқ ва аниқ ҳисобга олинади. Аёлларнинг ҳукуматга келишига нақадар фаол ҳаракат қилсак, жамиятда аёллар билан боғлиқ муаммолар шунчалик тез ҳал бўлади.\n- Бу яқинда қабул қилинган гендерлар тенглиги ва аёлларни маиший зўравонликдан ҳимоя қилиш ҳақидаги қонунлар билан боғлиқми?\nЕХҲТ Ўзбекистонга сайловни кузатиш учун 300га яқин кишини жўнатади\n- Ушбу икки жуда муҳим қонуний актлар, аёл парламентарийларимиз томонидан ишлаб чиқилган эди. Лекин бу аёл депутатларни фақат қонунчилик соҳасида кўриш керак дегани эмас. Аёллар бугунги кунда маънавий тарбия, тадюбиркорлик ва иқтисодий ислоҳотлар соҳасида ҳам кўплаб ташаббуслар билан чиқишмоқда.\n- Ўзбекистонда электрон овоз бериш истиқболлари қандай?\n- Электрон овоз бериш, бу умумжаҳон тренди. Ундан айрим мамлакатларда сайловга одам кам келишини олдини олиш чораси сифатида ҳам фойдаланишади. Албатта, фуқаролар учун сайлов комиссиясига келиб вақт кетказишдан кўра, масофадан туриб овоз бериш анчагина қулай.\nЛекин ушбу технологиянинг ўзига яраша камчиликлари ҳам бор. Масалан, яширин овоз бериш, сайлов натижаларини қалбакилаштириш, ахборот хавфсизлиги муаммолари. Ушбу тизимни киритишла уларни ҳисобга олиш керак. Биз Ўзбекистонда электрон овоз бериш тизимини босқичма-босқич киритишга келишиб олдик.\nУшбу йўлни биз сайловчилар ягона рўйхати тузишдан бошладик. Биз шунингдек аҳолини огоҳлантириш учун замонавий технологиялардан ҳам фаол фойдаланмоқдамиз. Бунинг учун биз фуароларга қонунчилик нормалари ҳақида маълумот берувчи махсус мобил илова ишга туширдик. Электрон овоз бериш тизимини босқичма-босқич ишга туширамиз.\n- Олинда турган сайловлар шаффофлигини қандай технологиялар ёрдамида таъминлашни режалаштирмоқдасизлар?\n- Бу борада асосий вазифа кузатувчиларга юкланади. Бизда 5та сиёсий партия бор. Ҳар бир сайлов участкасида ҳар бир партиядан бир нафар вакил ва ОАВ вакили бўлади. Бундай кучли назорат остида бирор нимани сохталаштиришнинг иложи бўлмаса керак. Менимча, бу сайлов жараёни ва натижаларини ҳисобга олишнинг энг самарали услуби бўлса керак.\nУндан ташқари, дастлабки лойиҳа сифатида биз 60та сайлов участкасида онлайн-трансляция учун 120та камера ўрнатамиз. Улар вазиятни халқаро пресс-центрга кўрсатиб туради. Видеотасвир соат 08:00 дан 20:00 га қадар реал вақт давомида ичида олиб борилади. Кузатувчилар айни дамда сайлов участкаларида нима бўлаётганини кўриб туришади.\n- Сиз сайлов олдидан сайловчиларга нима деган бўлар эдингиз?\n- Менинг асосий тилагим – ватанимиз келажагига бефарқ бўлмаган барча фуқаролар 22 декабр куни сайлов участкасига келиб ўзлари муносиб деб топган номзодга овоз беришдир.


Иброҳим ибн Маъқал Насафий: “Абу Абдуллоҳ Муҳаммад ибн Исмоил Бухорийдан эшитдим, у киши: “Исҳоқ ибн Роҳавай ҳузурида эдик. Шайхимиз бизларга “Сизлардан биронтангиз Расулуллоҳ(с.а.в.)нинг суннатларини қисқа мухтасар ҳолда китоб қилсангиз”, дедилар”. “Бу таклиф менинг қалбимдан жой олди ва “Жомиъ” (“Саҳиҳ ал-Бухорий”) китобимни жамлашнибошладим”, дедилар”, деб таъкидлаган.\nИбн Ҳажар Асқалоний ўзининг “Ҳадйи-с-Сорий” асарида ишончли санад билан Муҳаммад ибн Сулаймон ибн Форис томонидан айтилган Имом Бухорийдан шундай ривоятни келтиради: “Мен тушимда Расулуллоҳ (с.а.в.)ни кўрдим, у киши гўёки, уйқуда эдилар. Мен у кишининг олдида турибман, қўлимда бир елпиғич, у билан Расулуллоҳ (с.а.в.)нинг муборак юзларидан пашшаларни ҳайдаяпман. Бу тушнинг таъбирини тушни таъбир қиладиганлардан сўрадим. Улар: “Сиз Расулуллоҳ (с.а.в.)нинг суннатида пайдо бўлган ёлғонларни кетказасиз”, дедилар. Бу менга “Ал Жомиъ ас-Саҳиҳ”ни тасниф этишимга сабаб бўлди”, дедилар. Буюк асар “Саҳиҳал Бухорий”ни яратилишига бўлган бу икки сабаб ҳам, шубҳасиз, Имом Бухорийнинг ўзи томонидан ривоят қилинган. Бу унинг устози марвлик буюк муҳаддис, муснид имом, ҳофиз Исҳоқ ибн Роҳавайнинг берган таклифи ва Бухорийнинг тушига Аллоҳ таоло томонидан берилган илоҳий рағбат. Икки сабаб ҳам 20-22 ёшдаги Муҳаммад ибн Исмоил Бухорийга келажакда “Саҳиҳ ал-Бухорий” асарини ёзишга катта рағбат берган. Бу илоҳий рағбат ва устозининг иршоди унинг кейинчалик буюк асарни тасниф этиши ва бу асар Қуръони каримдан кейинги мақомда бўлишига ишорат эди. Шундан сўнг Имом Бухорий шоҳ асарни ёзишга киришиб, уни 16 йилда ёзиб битирган. Имом Бухорий асарни ёзишни 217/833 йилда 23 ёшида бошлаган. 39 ёшида 233/849 йилда эса ёзиб битиради. Бу улуғ ишни бажариш Аллоҳ таолонинг буюк марҳамати билан ер юзида фақат Имом Бухорийга насиб этган.\nИмом Бухорий “Саҳиҳ ал-Бухорий” асарини жамлаш учун ўзининг холис меҳнати, мустаҳкам тақво ва зуҳдиҳамда ўн олти йиллик умрини сарфлаган. Абу Исҳоқ Занжоний бундай дейди: “Абдурраҳмон ибн Расойин Бухорийдан эшитдим, у Имом Бухорийдан эшитганини шундай деб айтиб берди: “Саҳиҳ” китобимни ўн олти йилда ёздим. Мен китобдаги ҳадисларни олти юзминг ҳадисдан танлаб олдим ва уни (китобни) Аллоҳ таоло ва ўзим ўртамда ҳужжат қилиб битдим”, деб айтди”. Имом Бухорийнинг бу сўзи ҳақиқатан ўз исботини топди, ўз даврида айтилган бу башорат асрлароша бутун ислом уламолари томонидан тан олинди. Ҳадис борасида кўплаб асарлар тасниф этилса-да, бу каби асарни дунё юзи қайтиб кўрмади.\n“Саҳиҳ ал-Бухорий” асарининг номланиши борасида муҳаддис ва муаррихларнинг бир нечта қарашлари мавжуд. Асарнинг машҳур бўлган номи “ал-Жомиъ ас Саҳиҳ” бўлиб, асосан, ушбу ном билан тарих ва ҳозирги даврда юритилиб келинади. Имом Бухорий бу шоҳ асарини аслида “ал-Жомиъ ал-Муснад ас-Саҳиҳ ал-Мухтасар мин умури Расулуллоҳи соллаллоҳу алайҳи васаллам ва сунаниҳи ва айёмиҳи” (Расулуллоҳи соллаллоҳу алайҳи васалламнинг суннатлари ва у кишининг ҳаётлари ҳақида қисқа, саҳиҳ, санади узлуксиз, барча ислом аҳкомларини жамловчи) деб номлаган.\nБу ном билан келганини кўплаб муҳаддис ва алломалар таъкидлайди. Жумладан, Абу Наср Калабозий “Рижолу Саҳиҳ ал-Бухорий”, Абдухолиқ ибн Ғолиб ибн Атиййа “Фиҳрист ибн Атиййа”, Ҳофиз ибн Хойр Ишбилий “Фиҳрист моравоан шайхиҳи”, Ҳофиз Бадруддин Айний “Уъмдат ал-Қорий” асарларида“ал-Жомиъ ал-Муснад Ас-Саҳиҳ ал Мухтасар мин умури Расулуллоҳи соллаллоҳу алайҳи васаллам ва сунаниҳи ва айёмиҳи” деб номланганини тасдиқлайди. Муҳаддиснинг “Саҳиҳ ал-Бухорий” асарининг бундай номлашида қуйидаги сабаблар келтириб ўтилади:\n“Ал-Жомиъ” деб номланиши асар ислом илмларидан бўлган имон, тавҳид, ибодат ва муомалат ҳукмлари, жиҳодва ғозийлик, тарих, фазоил, маноқиб, тафсир, никоҳ, одоб-ахлоқ, зуҳд каби масалаларни қамраб олган. Ҳадис илмида бу масалаларни ўз ичига олган асар “Жомиъ” деб номланади;\n“Ал-Муснад” — асарда ҳадисларнинг муттасил санад билан келгани, ҳар бир ҳадис марфуъ, яъни санаднинг Расулуллоҳ (с.а.в.)га бориб уланишига айтилади. Имом Бухорий асаридан олдин тасниф этилган ҳадис асарларида саҳиҳҳадислардан бошқа заиф, мунқатиъ-ровийнинг бир жойда тушиб қолиши ва муъзал-бир жойда икки ровийнинг тушиб қолишига ўхшаш ҳадислар ҳам киритилган. Бу асар бундай ҳадисларнинг учрамаслиги билан муҳим аҳамиятга эга;\n“Ас-Саҳиҳ” — мазкур асарда фақат саҳиҳ ҳадислар саралаб олинган. Имом Бухорий ўз асарида олдинги асарлардан фарқли бўлган йўналишга асос солган. Муҳаддисгача бўлган даврда жамланган китобларда саҳиҳ, ҳасан, заиф, мавзу ҳадислар бирга жамланган. Имом Бухорий ҳадисларнинг фиқҳий мавзуси, тури, саҳиҳлигига қараб таснифлаш методига биринчи бўлиб асос солган муҳаддисдир;\n“Ал-Мухтасар” — Имом Бухорий ёд билган юз минг саҳиҳ ҳадис ичидан 7275 таси танлаб олинган. Асарни ҳажми катта бўлиб кетишидан сақланган ва ҳадисларнинг такрорланмаслиги ва уларнинг нодир жиҳатига алоҳида эътибор қаратган. Асарни бошлашда муҳаддиснинг нияти ҳам устози Исҳоқ ибн Роҳавайнинг таклифи асосида бутун суннат ва ҳадисларни жамловчи қисқа — мухтасар асар яратиш бўлган;\n“Мин умури Расулуллоҳи соллаллоҳу алайҳи васаллам ва сунаниҳи ва айёмиҳи” — асарда жамланган ҳадисларнинг барчаси Расулуллоҳ (с.а.в.) айтган сўзлари, бажарган ишлари, саҳобалар томонидан амалга оширилган ишларни тасдиқлашлари ва у зотнинг улуғ шамойиллари, тарихи ва чиройли хулқ-одобларини қамраб олганлигидир.\nИслом тарихида буюк мақом кашф этган муҳаддиснинг шоҳ асари асрлароша ўрганилиб, ислом таълимотида Қуръони каримдан кейинги манба сифатида фойдаланиб келинмоқда. “Саҳиҳал-Бухорий” асарининг яратилиши ва унинг кейинги авлодларга етиб келишида ҳам буюк бир ибратли тарих бор. Зеро, бу асарнинг бутун мусулмонлар қалбидан жой олиши бежиз эмас. Имом Бухорийнинг илм йўлида чеккан тинимсиз машаққати, қирқ йил саҳро ва шаҳарларни кезиб, қийинчиликларга сабр қилиши, туну кун қилган илмий меҳнати, соф эътиқоди ва холис амалининг буюк самарасидир. Имом Бухорий бу асарни тарихнинг олтин саҳифасига муҳрлаб, фақат орзу ҳавас ва ширин хаёл билан улуғликка эришиб бўлмаслигини исботлади. Илм йўлидаги буюклик илм-маърифат ва холис хизмат билан бўлишини ўзининг ибратли ҳаёти билан кўрсатиб берди.\nмаркази директори ўринбосари, ҳадисшунослик\nихтисослиги бўйича фалсафа доктори


“Ҳоким бобо, балиқчиликни ривожлантирмоқчиман…” – Сурхон тонги\nБош саҳифа / Жамият / “Ҳоким бобо, балиқчиликни ривожлантирмоқчиман…”\nФеврал 1, 2021\tЖамият Изоҳ қолдириш 175 Кўрилди\nБугун воҳамизда ҳам берилган имтиёзлардан унумли фойдаланиш ниятида тадбиркорлик қилиб, одамларни иш билан таъминлайман, воҳа иқтисодиёти ўсишига озгина бўлса ҳам ҳисса қўяшаман деган тадбирлилар сафи кўпаймоқда. Аммо, тадбиркорлик қилиш осон эмас ҳарҳолда. Ҳар бир ишнинг ўзига яраша машаққати, қийинчилиги бор. Хўш, бугун воҳа тадбиркорларини қандай муаммолар ўйлантирмоқда? Уларнинг эркин фаолият юритишига нималар тўсиқ бўлмоқда? Вилоят ҳокими Т.Боболовнинг тадбиркорлар билан учрашувида айни шу жиҳат диққат марказида бўлди.\nУнда 70 нафардан ортиқ хусусий сектор вакилларининг мурожаатлари, таклиф ва ташаббуслари ўрганилди.\nҚабулда тадбиркорлар ўзларини қийнаётган масалалар бўйича вилоят ҳокимига мурожаат қилишди. Бу мурожаатларнинг аксарияти жойида ҳал этилган бўлса, ечими маълум вақт талаб этадиган масалалар бўйича соҳа мутасаддиларга аниқ вазифалар юклатилди.\nМузработ туманидаги “Нур боғ бек” фермер хўжалиги раҳбари Н.Чориев балиқчиликни ривожлантирмоқчи. Термиз туманидаги “Имон ислом агро экспорт” МЧЖ раҳбари Б.Бобомуҳаммедов эса замонавий иссиқхона барпо этиш ниятида. Бунинг учун эса тадбиркорларга ер керак. Вилоят ҳокими иккала тадбиркорнинг ҳам муддаосини тинглагач, уларга ер майдонлари ажратилишини айтди.\nБундан ташқари, Термиз шаҳридаги “Ассомхон Ш.” хусусий корхонаси раҳбари Элбек Поёновга бузилган савдо дўкони биноси учун компенсация пулини тўлаб бериш, Музработ туманидаги “Аминов Ғолиб” фермер хўжалиги раҳбари Д.Эргашевга бажарилган ер ҳайдаш ва текислаш ишлари учун хизмат маблағини ундиришда амалий ёрдам кўрсатиш тўғрисида масъулларга топшириқлар берилиб, ижроси вилоят ҳокими томонидан шахсан назоратга олинди.\nОлдинги Хотин-қизлар ҳимоясига чоғланганлар\nКейинги Ўтган йилда инвестиция бўйича қанча маблағ ўзлаштирилди?


COVID-19 БОЛАЛАР ВА ЁШЛАР УЧУН ЗАРАРСИЗ ЭМАС.\nФақат кексалар коронавирус қурбонига айланмоқда деб ўйлаш нотўғри.\nКоронавирус пандемияси аллақачон кўплаб одамларнинг ҳаётига зомин бўлган. Асосий хавф гуруҳи қариялардир. Бироқ, бу ёшлар ва болалар учун мутлақо ташвишланадиган ҳеч нарса йўқ дегани эмас. Бу умуман бундай эмас. Ёдда тутиш керак бўлган камида учта муҳим далил мавжуд.\n1. COVID-19 ҳамма учун хавфлидир\nThe Washington Post газетаси 10 центябр ҳолатига кўра Қўшма Штатларда маълум бўлган коронавирус вирусларининг 10 фоизга яқини болаларга тўғри келганини хабар қилди. Яъни касалларнинг ҳар ўндан бир қисми бола.\nЎспириннинг танаси болага қараганда инфекцияга кўпроқ мойил. Яқинда АҚШ Касалликларни назорат қилиш ва олдини олиш марказининг ҳисоботида COVID-19 12-17 ёшдаги ўспиринларда 5-11 ёшли болаларга қараганда икки баравар кўп учрайди.\nКоронавирус эпидемияси пайтида болалар учун нима қилиш ва нима қилиш мумкин эмас?\n2. Коронавирус жиддий асоратларни келтириб чиқариши мумкин\nТўғри, ёшлар коронавирусдан ёши каттароқ одамларга қараганда камроқ вафот этади. Аммо «камроқ» дегани «ҳеч қачон» дегани эмас. Колорадо болалар касалхонасининг юқумли касалликлар бўйича мутахассиси Шон О’Лири шундай дейди:\nМен одамларда коронавирус болалар учун жуда хавфсиз эканлиги ҳақида таассурот қолдиришини истамайман. Шунчаки касаллик уларга катталарга қараганда анча осонроқ кечади. Аммо биз вирусга чалинган болаларни даволашда бир нечта ёмон ҳолатларни кўриб чиқишга мажбур бўлдик.\nШон О’Лири, Америка Педиатрия Академиясининг Юқумли касалликлар бўйича қўмитаси вице-раиси\nCOVID-19 билан оғриган баъзи болалар Кавасаки касаллиги ёки Кавасаки касаллигига ўхшаш синдромни ривожлантиради (шиллиқ қават-тери лимфонодуляр синдроми). Бундай ҳолатлар камдан-кам учрайдиган бўлсада, бу жуда хавфли ва болаларда Кавасаки синдромига ўхшаш аломатлар вирусдан эмас, балки постинфекцион синдромдан вафот этган камида битта ўспирин билан коронавирус билан боғлиқлиги маълум.\nОгайо Университетида коронавирус юқтирган спортчиларнинг соғлиғи ҳолати бўйича яқинда ўтказилган яна бир тадқиқот шуни кўрсатдики, коронавирус юрак мушаклари тўқималарига зарар етказади ва бу зарар қанчалик жиддийлиги ва жабрланганлар охир-оқибат тиклана оладими ёки йўқми, ҳали маълум эмас.\nКоронавируснинг оқибатлари умр бўйи бўлиши мумкин.\n3. Болалар вирусни ташувчиси бўлишади\nБолалар катталарга қараганда COVID-19 ни ҳеч қандай аломат сезмасдан олиб юришларига қарамай, улар буни ўз оила аъзоларига юқтиришлари мумкин. АҚШ Касалликларни назорат қилиш ва олдини олиш марказининг ҳисоботида таътилдан кейин болаларнинг мактабга қайтиши коронавирус билан касалланган катталар сонининг кўпайишига сабаб бўлганлиги айтилади. Болаларга мактабда шу каби асимптоматик ташувчилардан юқади ва улар инфекцияни ота-онасига уйга олиб келади.\nШунинг учун хавфсизлик чораларини эътиборсиз қолдирманг ва болангизга уларга риоя қилишни ўргатинг. Сизга ўхшаб унга ниқоб кийиб, қўлларини ювиб, ижтимоий масофани сақланг. Бу жуда муҳим.\nОктябр 25, 2020 2052 1 Рукн ТИББИЁТ ЯНГИЛИКЛАРИ\nКОРОНАВИРУСНИНГ ИККИНЧИ ТЎЛҚИГА ҚАНДАЙ ТАЙЁРГАРЛИК КЎРИШ ЗАРУР?...\nОкт 29, 2020 2177\nОЛИМЛАР ҚОН ГУРУҲИ БИЛАН COVID-19 ЮҚТИРИШ ХАВФИ ЎРТАСИДАГИ БОҒЛИҚЛИКНИ ТОПДИЛАР....\nОкт 25, 2020 1911\nОкт 19, 2017 39438\nАвг 22, 2017 37151\nСен 27, 2017 34618\nНоя 24, 2017 25480\nАвг 17, 2017 19583\nСен 02, 2017 16534\nАвг 20, 2017 14332\nАвг 17, 2017 14209\nАвг 22, 2017 12662\nАвг 26, 2017 10936


“Мутлақо тоза“ дегани... афcона ёхуд “тоза“cига алданманг | Megadunyo.UZ\nАвтор: admin 0 Комментариев алкогол, ичкилик\n“Ҳозирги пайтда икки ярим миллион роccиялик алкоголизм хаcталигига дучор бўлгани раcмий равишда қайд этилган, — деб ёзади “АиФ” ҳафтаномаcи. — Амалда катта ёшдаги ҳар уч кишининг бири руҳий зарбалардан халоc бўлиш учун мунтазам равишда ичкилик ичади.\nНарколог шифокорларнинг уқтиришича, улар ҳаётини хавф-хатарга қўйган, оқибати ўлим билан якунланадиган гуруҳга киради”.\nҲар йили алкоголизм балоcига дучор бўлган 700 минг кишининг ҳаётдан кўз юмаётгани ҳам шу билан изоҳланади. “Ичкиликни cуииcтеъмол қилаётган пайтда фақат “шишадош дўcт”ни эмаc, ўз организмингизни ҳам ўйланг. Шишадошлар тарқалиб кетади, cиз эcа танангиздаги ароқ кемираётган жигар билан яшашингиз керак бўлади”, деб ёзади О.Коcтенко. Унинг қайд этишича, ичкиликни cуииcтеъмол қилишда одамлар ораcида ароқнинг нечоғли тозалигига оид нотўғри фикрлар шаклланиб қолганининг ҳам таъcири бор.\n— Ичкиликка муккаcидан кетганлар ароқни виcки, коньяк, ром ва бошқа “қўлбола” ичкиликлардан ҳам тоза, ҳатто “Иcо пайғамбарнинг кўз ёшидек муcаффо”, дея нотўғри талқин этишади, — дейди наркология шифокори Е.Брюн. — Маҳcулотини реклама қилувчилар “мутлоқ тоза” деган иборадан ичкиликнинг фазилати cифатида фойдаланиб қолишга уринадилар. Ҳолбуки, cпиртни тозалашда унинг таркибидан чиқиб кетадиган мойлар, эфирлар, альдегид ва бошқа моддалар коньяк, виcки ва шу каби бошқа ичкиликларга таъм ва ҳид бериш билан бирга ундаги зарарли унcурлар таъcирини юмшатади ҳам. Агар бу моддалар худди этил cпирти каби ажратиб олинcа, у ўта заҳарли бўларди.\n1895 йилга қадар, яъни cпирт-ректификатга cув қўшган ҳолда оммавий равишда cаноат уcулида ичкилик (ҳозир у ароқ деб аталади) ишлаб чиқариш йўлга қўйилгунга қадар, Роccияда “нон муcаллаcи”, яъни cамогон “қўлбола” уcулда тайёрланган. Cаноат уcулида оммавий тарзда ишлаб чиқарила бошлаган ичкилик эcа, унга 1936 йилда давлат томонидан раcман “ароқ” деб ном берилгунига қадар, “ошхона ичимлиги” ёки “тозаланган муcаллаc“ деб атаб келинган. Ана шу “тозаланган муcаллаc” номи билан cаноат уcулида ароқ чиқарила бошлаши билан аввалги “нон муcаллаcи” тайёрлаш уcули издан чиқади. 1895 йилдан бошлаб винога давлат монополияcи ўрнатилиши билан дондан олинадиган шу каби барча диcтиллятлар тақиқланади ва унинг ўрнига cпирт-ректификатнинг cувдаги эритмаcи, яъни “нон муcаллаcи”ни “ўлимга маҳкум” этган ҳозирги “ароқхон тўра” ҳокими мутлоққа айланади.\n— Негадир кўпчилик ҳанузгача “водка” “руc нон муcаллаcи” (cамогон)дан кеcкин фарқ қилишига ишонмайди, — дейди машҳур токcиколог В.Нужний. — Ҳолбуки, ароқ таркибидаги одамни тез cархуш қилувчи этанолнинг ўзигина эмаc, унинг таъcирида организмда ажралиб чиқадиган ацетальдегид деган ўзига хоc фермент жуда заҳарли. У чинакам канцероген (cаратон каcаллигини юзага келтирувчи модда ёки шароит) бўлиб, алкоголнинг барча заҳарли аcоратлари, шу жумладан, оғир карахтлик ҳам ана шу фермент билан бевоcита боғлиқ.\n“Ароқ энг тоза маҳcулот” деган уйдирмага чув тушган ҳар бешта роccияликнинг бири алкоголь аcоратидан ҳаёт билан видолашмоқда. Ҳолбуки, юз йил муқаддам Бехтеров, Павлов ва Введенcкийдек машҳур олимлар ҳушёр ҳаёт тарзига доир “cобриология” деган махcуc фанни яратишган эди. Бироқ даҳолар ҳам ичкиликни cуииcтеъмол қилган-ку, деган тушунчаларга ёпишиб олганлар йўқ эмаc. Улар Ван Гогнинг абcент, Еcениннинг 30 ёшга етганда кетини узмай ичадиган майзадалик каcалига гирифтор бўлгани, Хемингуэй эcа ича-ича жигар циррозига йўлиққанини тилга олишни унчалик хушламайдилар. Ҳа, алкоголь уларга жазавали, жозибадор ижод онлари оғушида бўлишга ёрдам берган бўлиши мумкин, бироқ ҳаёти билан товон тўлашга мажбур этгани ҳам ҳеч кимга cир эмаc. Яна шуни айтиш керакки, уларга ўхшаб ҳеч бир монеликcиз “cўнгги чегара”ни ҳам унутган ҳолда ичкиликка муккаcидан кетиш — бу дарҳол иккинчи “Алвидо, қурол”ни ёзиб ташлаш дегани эмаc. Кўп ҳолларда маcт одамлар илҳом париcи улардан юз ўгирганини cезишмайди ҳам…\nИнжилда келтирилган маcалларда алкоголли ичкилик худди илон чаққанидек ёхуд ёвуз одамнинг заҳридек азоб ва дард-алам келтиради, дейилган. Негадир бу жуда кам тилга олинади.\nДунёвий динлар ораcида фақат иcломдагина ичкилик ичиш баралла ва ошкора тақиқланади, алкогол ҳаром ҳиcобланади. Қуръону ҳадиcларда нафақат ичувчилар, айни чоғда, уни тайёрлайдиган ва cотадиганлар ҳам лаънатга маҳкум дейилади.


Тожикистонда мобил телефонларининг IMEI-кодини мажбурий рўйхатга олиш жорий қилинмоқда\nТожикистонда барча мобил телефонлари ва бошқа алоқа воситаларининг IMEIси Ягона давлат идентификация рақамлари реестридан мажбуран рўйхатга олиниши борасидаги қарор лойиҳаси ишлаб чиқилмоқда.\nАлоқа хизмати томонидан ташкил этиладиган мазкур реестр, давлат идораларига бу телефонларни қидириш ва кимга тегишли эканини аниқлашга ёрдам беради.\nIMEI ёки International Mobile Equipment Identity — мобил жиҳозларнинг халқаро идентификатори ҳар бир телефон ёки смартфоннинг ноёб идентификация рақамидир. Унинг кодида жиҳознинг серия рақами, модели ва келиб чиқиш тарихи ҳақида маълумот берилган. Масалан, биринчи 8 рақами TAC (Type Approval Code) деб номланади ва жиҳознинг модели ва унинг ишлаб чиқарилган жойини англатади. IMEIнинг қолган қисми эса жиҳознинг серия рақамини англатиб, ишлаб чиқарувчи томонидан Ой алгоритми бўйича белгиланади, сўнгида эса назорат рақами қўйилади. Ҳукумат ёки мобил компаниялари IMEI ёрдамида бемалол телефонлар ўртасидаги фарқни аниқлашлари мумкин.\nТожикистон ҳукуматининг “Алоқа жиҳозларни рўйхатга олиш тўғрисида”ги фармойиши лойиҳаси Алоқа хизмати томонидан тайёрланган ва айни дамда ички давлат жараёнидан ўтмоқда.\nТР президенти ҳузуридаги ахборот-коммуникация технологиялари бўйича Кенгаш аъзоси Нодир Мирзоевнинг 9 май куни айтишича, бошқа мамлакатларда ҳам IMEIни ягона давлат реестрида рўйхатга олиш тажрибаси бор. «Бунинг ёмон томони йўқ, масалан, Тожикистонга олиб кириладиган ҳар қандай автомобил ДАН томонидан рўйхатдан ўтади ва унга регистрация белгиси берилади», - дейди Мирзоев.\nТожикистон Алоқа хизмати мутахассислари IMEIни давлат реестрида мажбурий рўйхатга олиниши сабаблари юзасидан изоҳ беришмади. Бироқ, мазкур соҳага алоқаси бўлган давлат муассасидаги манбанинг айтишича, бу каби чоралар давлат хавфсизлиги нуқтаи назаридан кўрилмоқда. Ватсапп, Вайбер, Телеграмм сингари мессенжерлардан фойдаланиш кўпайиб бораётгани муносабати билан фойдаланувчиларни сим-картлар ёрдами билан аниқлашнинг имкони бўлмай қолаяпти ва шу сабабли ҳукумат мобил телефонларининг эгаларини аниқлашнинг осон йўлини топмоқда.


«Ҳаётимизни озгина қийинлаштириш ҳисобига ҳадисга амал қилишга тайёрмизми?» | Azon.uz - Ахборот-таҳлилий портал\n«Ҳаётимизни озгина қийинлаштириш ҳисобига ҳадисга амал қилишга тайёрмизми?»\n2236 10:00 29.05.2019\nСаъд ибн Абу Ваққос розияллоҳу анҳудан ривоят қилинади: “Пайғамбаримиз соллаллоҳу алайҳи васаллам: “Аллоҳ покдир, покликни яхши кўрадир. Озодадир озодаликни яхши кўрадир. Карамлидир карамни яхши кўрадир. Сахийдир сахийликни яхши кўрадир. Бас, ҳовли жойларингизни озода қилинг. Яҳудийларга ўхшаманг”, - дедилар”. Муслим, Насоий ва Термизийлар ривоят қилишган.\nЭрталаб чиқиндини қутисига солар эканман, эътиборимни тортган нарса чиқиндининг 90 фоизи пластик пакетлардан иборат экани бўлди. Ҳар сафар дўкондан нимадир олаётганда пакетларнинг кўплиги юрагимни хижил қиларди, лекин эътибор қилсам, бизнинг уйимиздаги аҳвол ҳам шу экани, мени ҳам бу борада нимадир қилишимга туртки бўлди.\nЯнги қонунга кўра, ушлагичлари бор пакетлар пуллик бўлди, бу албатта уларни супермаркетдаги истеъмолини камайтирди, лекин дўкон ичида пуллик бўлмаган пакетларнинг каттароқлари ишлатила бошлади. Яъни энди ушлагичли пакет ўрнига шунчаки ушлагичсиз пакетларни ишлата бошладик. Пуллик бўлган ушлагичли пакетларни озроқ олишга ҳаракат қиламиз, холос. Бу эса муаммони яна ортга қайтаргандек...\nПластик пакетлардан фақат бир марта фойдаланишимиз, уларни чиримаслиги ва ҳамма жойни ифлос қилиши ҳақида гапиришга ҳожат йўқ. Озгина шамол бўлса, осмонда учаётган пакетлар ҳаммамизни эътиборимизни тортади. Бу борада биз нима қилишимиз мумкин, яъни келажак авлодни тарбия қилаётган муслим ва муслималар юқорида келтирилган ҳадисга амал қилган ҳолатда нима қила оламиз?! Ҳаётимизни озгина қийинлаштириш ҳисобига ҳадисга амал қилишга тайёрмизми? Болаларимизга қандай тарбия бера оламиз?\nШу саволларни ўйлаб бугунги харидимда пакет ишлатмасликка қарор қилдим. Болалар билан дўконга чиқар эканмиз, уйдан латта халта олиб олдик, керакли нарсаларни тарози устига қўйиб нарх қоғозларни латта халта устига ёпиштиравердик, ҳайрат билан қараган дўкон хизматчиларига: “Бугун биз табиатни асрашга қарор қилдик,” деб айтдик. Шу оддий нарса қалбимга сокинлик олиб кирди.\nАгар ҳар куни, ҳар биримиз, ҳеч бўлмаганда биттадан пакет истеъмолини камайтирсак, ахлат қутиларда миллионлаб пакетлар камаяди. Буни болаларимизга тушунтира олсак ва ўргата олсак, келажак учун фойдали иш қилган бўламиз.\nСўзим охирида мавзуга алоқадор яна бир ҳадис келтирмоқчиман, хулоса ўзингиздан:\nАбу Довуд ва Насоий ривоят қилган ҳадисда Набий соллаллоҳу алайҳи ва саллам: “Енглар, ичинглар, кийинглар ва садақа қилинглар, исроф ва мутакаббирлик бўлмаса бас” деганлар\nИслом Поклик Махсус Долзарб\n265 22:05 03.12.2021\n644 20:05 03.12.2021\n596 10:05 03.12.2021\n518 22:05 02.12.2021\n1068 20:05 02.12.2021\n288 14:10 02.12.2021


Ўз хотинини ижтимоий тармоқ орқали ҳақорат қилган эркакка жазо берилади - 11.09.2018, Sputnik Ўзбекистон\nТошкентда ўз хотини ҳақида ижтимоий тармоқ орқали ножўя гапларни тарқатган эркакка жазо берилади. 11.09.2018, Sputnik Ўзбекистон\n© Sputnik / Наталья Селиверстова / Фотобанкка ўтишСоциальные сети\nТошкентда ўз хотини ҳақида ижтимоий тармоқ орқали ножўя гапларни тарқатган эркакка жазо берилади.\nТОШКЕНТ, 11 сен – Sputnik. Тошкентда ўз хотинини ижтимоий тармоқ орқали ҳақорат қилган эркакка 2 йил мажбурий меҳнат жазоси берилиши мумкин, деб хабар қилмоқда РИА Новости.\nХабарда айтилишига кўра, оилавий жанжалдан сўнг, эракак киши ижтимоий тармоқда хотини номига аккаунт очиб у ерда уни ҳақоратловчи маълумотлар жойлаштирган. Шундан сўнг аёл киши ҳуқуқни сақлаш органларига мурожаат қилишга мажбур бўлган.\nУшбу иш юзасидан ҳуқуқни сақлаш органлари томонидан 35-ёшли эркакка нисбатан иш қўзғатилган. Ўзбекистон Жиноят кодексининг тегишли моддасига биноан унга 2 йил муддатга мажбурий меҳнат жазоси берилиши мумкин.


Қашқадарё вилояти мактаб, коллеж ва олий таълим муассасалари битирувчиларига вилоят ҳокими З.Мирзаевнинг Мурожаатномаси\n23-06-2020 | Ижтимоий | 153\nҲурматли, ота-оналар, билимга чанқоқ ва баркамол ўғил-қизларим!\nМамлакатимизда бугун Муҳтарам Президентимиз Ш.М.Мирзиеёвнинг ташаббуслари билан, ўз устимда ишлаб, илмли бўламан, деган, юрагида ўти бор, жўшқин ёшларимизнинг таҳсил олишлари учун ҳамма қулайликлар яратилмоқда.\nБугун бутун дунёни ларзага солаётган коронавирус балоси одамлар саломатлигига жиддий хавф солиши билан бирга, иқтисодиётга салбий таъсир кўрсатди.\nШундай қийинчиликларга қарамасдан муҳтарам Юртбошимиз томонларидан эхтиёжманд оилаларни қўллаб-қувватлаш, пандемия муносабати билан иш жойини йўқотган фуқароларни иш билан таъминлаш, тадбиркорлик субъектларини қўллаб-қувватлаш борасида бир қатор ишлар қилинмоқда.\nШу ўринда барча бўғиндаги раҳбарларга ёшларни, хусусан мактаб, коллеж ва олий таълим муассасалари битирувчилари бандлигини таъминлаш асосий вазифа қилиб белгилаб берилган.\nБугун Сизларга мазкур топшириқларни бажариш борасида режаларимизни етказмоқчимиз.\nВилоят аҳолисининг асосий қисмини ёшлар ташкил этиб, шундан, 18-30 ёшдагилар 391 785 нафарга етди.\nВилоятдаги 771 та маҳаллада сектор раҳбарлари ва ҳокимлик вакилларининг ёшлар билан учрашувлари ўтказилди, уларнинг муаммолари эшитилди ва умумлаштирилди. Натижада 18 дан 30 ёшгача бўлган 26 481 нафар ёшларнинг ишсиз эканлиги аниқланиб рўйхати тузилди.\nЙил бошидан ҳозиргача амалга оширилган ишларимиз натижасида, ишсиз ёшларнинг 13 536 нафар (51,2%)\nёшлар иш жойига эга бўлди. Жумладан:\nҚурилиш соҳасида – 708 нафар;\nТадбиркорлик соҳасида – 2 213 нафар;\nҚишлоқ хўжалиги соҳасида – 2 448 нафар;\nҲақ тўланадиган жамоатчилик ишларга – 3 883 нафар;\nДавлат ташкилотлари ва бошқа соҳаларга – 3 060 нафар;\nЁшларнинг 844 нафарига 30 миллиард 513 миллион сўм банк кредитлари ажратилди. Шундан 786 нафарига “Yoshlar kelajagimiz” ва “Ҳар бир оила тадбиркор” дастурлари доирасида 25 миллиард 203 миллион сўм кредит ажратилди.\nШунингдек, ёшлар бандлигини таъминлаш мақсадида “Ҳар бир ёшга бир гектар” лойиҳаси доирасида 1 729 нафар ёшларга 1548,31 гектар ер майдони ажратиб берилди.\nКам таъминланган ва эҳтиёжманд оилаларнининг олий таълим муассасаларида таълим олаётган ташаббускор ва иқтидорли фарзандларининг 48 нафарига шартнома-тўловлари учун 162 млн сўмдан ортиқ маблағ тўлаб берилди.\nБундан кейин ҳам мактаб, ўрта махсус таълими муассасалари ва олий ўқув юртлари битирувчиларининг ҳар бирини аниқ соҳада банд бўлишини таъминлаш энг асосий вазифаларимиздан бири бўлади. Жумладан:\n2019-2020 ўқув йилида умумтаълим мактабларини жами 47 680 ёшлар битирдилар. Уларнинг 313 нафари (2019 йилида 281 нафар) кумуш, 409 нафари (2019 йилида 205 нафар) олтин медаллар билан битирдилар.\nЎтказилган сўров ва ўрганишлар натижасига кўра мактаб битирувчиларнинг 38470 нафари (81%) ОТМларда 9210 нафари (19%) ўрта махсус муассасаларида ўқишни давом эттириш истагини билдирганлар.\nБиз сектор рахбарлари бевосита ишлашимиз лозим бўлган касб-ҳунар коллежлари битирувчилари сони 19 728 нафарни ташкил этади.\nУларнинг бандлигини қуйидаги тарзда амалга оширамиз:\nКоллеж битирувчиларининг 10 480 нафари (53%), олий таълим муассасаларида, 554 нафари (3%) техникумларда ўқишни давом эттириш истагини билдирмоқдалар, 8694 нафари (44%) эса ўз мутахассисликлари бўйича бандлиги таъминланади. Албатта яна ўқиш истагини билдирган ёшларимизга омад ва муваффақиятлар тилаймиз, аммо олий таълим муассасаларига киролмаган ёшларимиз бандлигини таъминлаш бўйича зарур чора-тадбирлар кўриб қўйганмиз.\nЖорий йилда битирувчиларни Республика бўйича олий таълим билан қамраб олиш учун 26% квоталар ажратилди. 2019 йилда бу кўрсаткич 20% ташкил этган эди.\nЎқиш истаги бор ёшларимиз кундузги, сиртқи ва кечки таълим шаклида илм олишлари кафолатланди.\nДавлат грантлари 2 бараварга кўпайтирилди. Қизларимиз учун алоҳида грантлар ҳам ажратилди.\nГалдаги устувор вазифамиз ёшларимиз бандлигини таъминлаш бўлиб, бунинг учун Муҳтарам Президентимиз томонларидан янада зарур шароитлар яратилиб, ҳар бир ёшнинг ўзи хохлаган фаолият билан шуғулланишлари учун имкониятлар кўлами кенгаймоқда, жумладан:\n“Ўзини ўзи банд қилиш” лойиҳаси доирасида 3854 та янги иш ўринлари яратамиз. Бунинг учун хизмат кўрсатиш фаолияти турлари 24 тадан 67 тага етказилди. Чеварлик, тикувчилик, ширинликлар пишириш, миллий нон маҳсулотлари тайёрлаб сотиш, ёғоч ва темир буюмларга ишлов бериш, сартарошлик, репетиторлик, фотограф, дизайнер ва тарихни яхши билганлар учун гидлар каби йўналишларнинг йўлга қўйилгани буни яққол мисолидир.\nАҳамиятлиси, бу фаолият турларини рўйхатга олиш мобиль иловалар орқали бепул амалга оширилиб, улардан солиқ тўловлари ундирилмайди.\nШунингдек, “Ҳар бир оила тадбиркор” лойиҳаси доирасида 15% имтиёзли кредитлар орқали 7294 та янги иш ўринлари яратилади.\n(туман кесимида тахлилий тақдим этилади)\nҲунармандчилик орқали “Устоз шогирд” лойиҳаси асосида 1547 та янги иш ўринлари яратилади.\nВилоятимизда янгидан қурилётган 122 та объектлар, 5982 та янги лойиҳаларни ишга тушириш, 715 та фаолият кўрсатмаётган субъектларни тиклаш натижасида 6066 та иш ўрни ва 20468 та мавсумий ишларга жалб этилади.\nБунинг учун ҳар ҳафтанинг жума куни ҳокимликларда фақат “Ёшларни иш билан таъминлаш ва муаммоларини ечиш куни” деб эълон қилинди. Ота-оналар ва ёшларимиз тўғридан-тўғри мурожаат қилишлари мумкин.\nШунингдек, олий таълиим муассасаларининг битирувчиларини 100% иш билан таъминлаш мақсадида вилоятдаги ташкилот ва корхоналарига ишга қабул қилиш бўйича онлайн эълонлар ва танловлар ўтказилмоқда.\nВилоятдаги корхона ва ташкилотларга ишга қабул қилиш бўйича онлайн режим асосида (www@ishmehnatuzbot) фаолият олиб борилмоқда. Шунингдек, ижтимоий тармоқларда ёшларни бўш иш ўринларига ишга таклиф этиш йўлга қўйилган.\nҲозирги кунда вилоятда 50 га яқин йўналишда жами 4696 та бўш иш ўринлари онлайн тарзида эълон қилинди.\nЁшларни кафолатли иш жойлари билан таъминлашда вилоятдаги 64 та сектор, ҳокимларнинг ёшлар сиёсати ва маҳалла бўйича ўринбосарлар, Ёшлар иттифоқи ва бандлик бошқармасининг шаҳар ва туман бўлимлари ҳамкорликда амалга оширилади.\nБугунги кунда маълумот талаб қилмайдиган ёшларимиз учун 1748 та бўш иш жойларимиз бор:\nҒишт цехига ишчи\nСоя етиштириш буйича ишчи\nЭлектро газ пайвандчи\nСувоқчи-бўёқчи, том ёпувчи\nЙуллардан фойдаланиш унитар корхонаси\nКашкадарё йул кўкалам унитар корхонаси ишчиси\nФавкулотда ёнгиндан саклаш бўлими МЧЖ (ишчи)\nТурли хил қишлоқ хўжалиги ишчилари\nИшлаш истаги бор ёшларни мурожаатларини эшитиш, умумлаштириш ва уларни йўналтириш мақсадида “Мувофиқлаштириш марказлари” ташкил этилади.\nВилоят ҳокимлиги ҳузуридаги вояга етмаганлар ишлари бўйича идоралараро ҳудудий комиссияси ҳузурида (тел: 75-221-02-08);\nЁшлар иттифоқи Қашқадарё вилоят Кенгаши ҳузурида - (тел: 98-210-01-87)\nВилоят Бандлик бошқармаси ҳузурида - (тел: 75-221-54-91) шундай “Мувофиқлаштириш марказлари” ташкил этилади.\nБитирувчилар мурожаатларидан келиб чиқиб, жорий йилнинг 1 ноябргача уларни иш билан таъминлаш чоралари кўрилади.\nиюль ойида – 4501 нафар;\nавгуст ойида – 4876 нафар;\nсентябрь ойида – 3376 нафар;\nоктябрь ойида – 2813 нафар;\nноябрь ойида – 3188 нафар.\nФурсатдан фойдаланиб, ҳар бир ёшни замон талабларига мос қилиб тарбиялаб етказиш Сиз ота-оналарга, уларга билим беришда ўзининг бор тажриба ва малакасини ишга солган, керак бўлса соғлиғини аямай келаётган азиз педагогларга мурожаат қилмоқчимиз:\nЁшларимиз Сиздан ўрнак олади, Сизга қулоқ солади. Уларга билим ва меҳнат кўмакларингизни шакллантиришдан тўхтаманг;\nуларнинг бекор ўтирганидан кўра ўзи ва оиласи учун фойдали бирор юмуш билан банд бўлишларига, ҳар қандай иш ҳақига қаноат қилиб, ҳаётда ўз йўлини топишларига ёрдам беринг;\nболангизни иш билан банд бўлишига бефарқ бўлманг;\nбугунги кунда Муҳтарам Юртбошимиз томонидан жорий қилинган имтиёзлардан унумли фойдаланишга йўналтиринг.\nШуни теран англаб олишимиз лозимки, юқорида қайд этилган барча масалаларни фақат ҳокимлик ёки сектор рахбарлари амалга оширади десак, нотўғри бўлади.\nСиз ва Биз бирлашиб ҳаракат қилсак, куч ва имкониятимизни бирлаштирсак, келажагимиз эгалари бўлган фарзандаларимизнинг қисқа вақтда ўз ўрнини торпгунча катта имконият яратган бўламиз.\nҲар бир депутатни ўзи сайланган ҳудуддан битирувчиларнинг бандлигини таъминлаш учун янада фаолроқ бўлишга, ушбу жараённи ўз фаолиятининг муҳим мезонига айлантиришига чақирамиз.\nБарча битирувчиларнинг бандлигини таъминлашда эса бизга жамоатчилик яқиндан ёрдам беради. Ушбу мақсадда ҳудудларда жамоатчилик гурухларини ташкил қиламиз.\nАзиз ёшлар, ҳурматли ота-оналар!\nБиз Сизларни кутамиз, қўллаб-қувватлаймиз. Фурсатдан фойдаланиб айтмоқчимизки, бугунги мураккаб ва синовли даврда ўз олган билим ва кўникмаларингизни жонажон Ватанимизни янада юксалтириш йўлида ёнимизда туриб фаолият олиб боришингиз муҳтарам Президентимиз бошчиликларида Ўзбекистонни жаҳондаги энг ривожланган давлатлар қаторига қўшишда бизга елкадош бўлиб ишлашингиз биз катта авлод вакилларига ҳам куч-қувват бағишлайди.\nЖонажон юртимизнинг равнақи йўлида илмли, изланувчан, иқтидорли ҳамда садоқат билан меҳнат қиламан деган келажагимиз ёшларини ҳар томонлама қўллаб-қувватлаймиз.\nУнутманг, Ўзбекистонни буюк келажагини Сиз билан бирга қурамиз!\nҚАШҚАДАРЁ ВИЛОЯТИ ҲОКИМИ З.Т.МИРЗАЕВНИНГ ВОҲАМИЗ ЁШЛАРИГА ТАБРИГИ\nҚашқадарё вилояти ҳокими Зойир Тоирович Мирзаевнинг БАЙРАМ ТАБРИГИ\nҚашқадарёлик ёш тадқиқотчининг илмий мақоласи халқаро журналларда чоп этилди\nҚарши шаҳрида ободонлаштириш ишларига бағишланган семинар ўтказилди\nВилоят солиқ бошқармаси вакилининг эпидемия даврида аҳоли ва тадбиркорларга қўлланилаётган имтиёз ва преференциялар юзасидан маърузаси


Узоқ кутилган видеоклип премьераси “Севгимсан” » PopCorn.uz - Шоу Бизнес олами хақиқати\nУзоқ кутилган видеоклип премьераси “Севгимсан”\nСана: 10.12.2015 1689 қайноқ\nЭстрадамизнинг порлоқ юлдузи, латофатли Лола бугун узоқ кутилган видеоклипни сайтимиз орқали тақдим этишга аҳд қилди. Аллақачон халқимизнинг севимли таронасига айланиб улгурган “Севгимсан” композициясига ишланган видеоклипидир.\nМазкур видеоклипда бош ролни Лола, шу клип учун таклиф этилган сирли актёр билан бирга ижро этган эди. Уч кун давомида “Ўзбекфильм” повильонида тасвирга олинган мазкур видеоасарнинг сирли қаҳрамони бу қаҳрамон Андрей Кабанов бўлиб, у мазкур клип учун Ўзбекистонга ташриф буюрган.\n“Севгимсан” таронасига видеоклип суратга олиш жараёнига қатнашган ижодий жамоага тўхталадиган бўлсак, режиссёр ва оператор Ёдгор Носиров, графика режиссёри Арабшоев Давлат, стилистлар эса Рената Искандарова ҳамда Мадина. Либослар бўйича рассом Ҳилола Шер, грим бўйича рассом Екатерина Серякова ва Анна. Дизайнер Зулфия Султон, визажист Тимонина Диана, Декоратор Ҳусан Пўлатов. Айни дамда, ушбу клипдан баҳраманд бўлинг ва ўз фикр-мулоҳазаларингизни билдиринг.\nЭслатиб ўтамиз, тарона сўзлари Ильҳом Йўлчиев яъни Dj Piligrim қаламига мансуб. Мусиқани ҳам Dj Piligrim басталаган. Аранжировкаси эса Жасур Бадалбоев томонидан амалга оширилган.


Россиянинг Лукашенко орқали провокациясига муносиб жавоб - | Hizb-Uzbekiston.info\nHome›МАҚОЛАЛАР›Россиянинг Лукашенко орқали провокациясига муносиб жавоб\nБеларусь Республикаси президенти Александр Лукашенко Воронеж вилояти губернатори Александр Гусев билан учрашувда Россия ва Беларусь Иттифоқ давлатига келгусида собиқ СССР таркибига кирган бошқа республикалар ҳам қўшилишини урғулаб провокацион фикр билдирган. Жумладан у, “Ўйлашимча, Туркманистон, Ўзбекистон ва Тожикистон ҳам иқтисодий заруриятдан келиб чиқиб, қўшилади. Арманистоннинг ҳам борадиган жойи йўқ”, деган.\n2015 йил Россия армиясининг Суриядаги муборак Шом қўзғалонини бостириш учун қўллаган ваҳшийликлари Россияни бутун дунёга аср жиноятчиси сифатида танитди. Бироқ қурбон кетганлар мусулмонлар бўлгани учун Россияга ҳеч қандай босим бўлмади. Аксинча Америка президенти Доналд Трампнинг Қрим масаласида Россияга ён бериши Москванинг сиёсий мавқеини бир мунча мустаҳкамлади. Украина босқини эса, Россияни иқтисодий жазо чоралари билан юзлашишдан ташқари Собиқ Шўро давлатларидаги манфаатларидан ажралиш хатарига йўлиқтирди. Шунинг учун Кремлнинг сиёсий режаларини таҳдидли равишда очиқ баён қилишда Жириновский каби Лукашенкодан фойдаланилаётганини кўряпмиз. Иддао ва таъмадан иборат бундай гаплар Россия ўзининг томорқаси деб биладиган Марказий Осиё давлатларида қўл келиши мумкин. Чунки бу юртларда бошқарув маъмурий буйруқбозлик асосида юритилади. Масалага бошқа тарафдан қаралса, ҳар қандай мустамлакачи давлат ўзига хос услуб билан давлатларни ўзига қарам қилади. Масалан, Хитой ҳозирда Қирғизистон ва Ўзбекистонни ўзига боғлайдиган янги транспорт йўлагини тайёрламоқда. Бу режа Хитойнинг чет давлатлардаги манфаатларга иқтисодий ва молиявий лойиҳалар орқали етишни кўзлаётганини англатади. Америка эса, сиёсий, иқтисодий, ижтимоий ва сақофий дастурлари орқали ўз нуфузини ёяди. Масалан, олий таълим муассасаларига талабаликка қабул қилишда инглиз тилига талаб кучаяётгани Ўзбекистонда Ғарб мафкурасининг илдизи мустаҳкамланаётганини кўрсатади. Россия манфаатларини рўёбга чиқаришда асосан ҳарбий қудратига ва у билан таҳдид қилишга суяниб келади. Шунга кўра, Лукашенконинг иддаоларини Россиянинг айиқ сиёсатининг бир кўриниши дейишимиз мумкин. Мазкур давлатлар халқимизнинг тақдирини ўзига бўйсундириш мақсадида турли макр ва таҳдидларни қўллашар экан, уларга нисбатан тўғри позиция эгаллай олмай ожизлик билан улар билан муносабатларини одатдагидек давом эттираётган Ўрта Осиёнинг миллий республикалари мустақил давлатлар эмаслиги ойдек равшан бўлиб қолади. Чунки мустақил бўлиш халқининг эътиқодидан келиб чиқиб, ана шу эътиқодга суяниш ва унга кўра мустаҳкам позицияни эгаллашни, қандай яшашни ва ким билан дўст, ким билан душман бўлишни ҳам шу эътиқодга кўра ўзи белгилашда намоён бўлади. Бошқача қилиб айтганда, иқтисодий танглик сабаб Россияга қўшилиши ҳақида башорат қилинадиган заиф давлат бўлмайди.\nЛукашенконинг иддаоларига Шавкат Мирзиёевдан раддия кутаётган сиёсий фаолларга келсак, улар Ўзбекистон чегаралари доирасида фикрлаётган кишилардир. Чунки ҳамма билиб турибдики, Белорус президентининг провокацион фикри Россиянинг сиёсий режасидан келиб чиқмоқда. Агар эртага Россия Лукашенконинг фикрларини ўз ичига олган сиёсий, иқтисодий режаларни қўллаб-қувватлашни Ўзбекистонга кескин талаб сифатида қўйса, биринчилардан бўлиб ўша сиёсий фаоллар Путин билан муроса қилишни Мирзиёевдан талаб қила бошлашади. Чунки Ўзбекистон доирасидаги тор фикрлилик Россияга таъсир ўтказиш, унга бас келиш ва ниҳоят уни етаклаш ҳақида юксак мулоҳаза юритишдан маҳрумлик ҳисобланади. Мана шу саёз фикр сабаб зиёлилар ва сиёсатчилар Тожикистондаги ерларимизни Хитой эгалласа, Қирғизистон ва Қозоғистон иқтисодини Россия ўзига қарам қилса, Ўзбекистон бундай тузоқларга тушмади, деб қувониб юришларига олиб келди. Ваҳоланки, бу халқларнинг дини ва мазҳаби бир бўлганидек, сиёсий ва иқтисодий масалалари ҳам бирдир. 2019 йилнинг ёзида Ўзбекистоннинг Риштон ва Сўх туманларини боғловчи йўл очилгани, бироқ орадан икки кун ўтмай, қирғиз расмийлари йўл очилиши ЕОИИ талабларига жавоб бермаслигини баҳона қилиб йўлни қайта ёпиб қўйгани ҳам Ўрта Осиёдаги мусулмон халқларнинг бир-бирига чамбарчас боғлиқ бир вужуд эканлигини, уларнинг қайси бирига душман суқилса барчасига зарар етишини кўрсатди. Шуни таъкидлаб айтиш мақсадга мувофиқки, юртларимиз устида талашиб-тортишаётган бу мустамлакачи давлатларни фақат мусулмонларгина бартараф қила оладилар. Бунинг учун улар бир байроқ, бир давлат – тўғри йўлдаги Халифалик остида бирлашмоқлари лозим. Агар бу уммат Аллоҳга ихлос, Пайғамбари ﷺга садоқат билан дунё-ю охират азизлигига интилиб астойдил ҳаракат қилса, бу ишнинг уддасидан чиқади. Аллоҳ Ўзига ёрдам берганларга ёрдам бергувчидир. Аллоҳ кучли ва азиздир.\n– “Барчангиз Аллоҳнинг арқонини маҳкам тутинг ва бўлиниб кетманг. Ва Аллоҳнинг сизга берган неъматини эсланг: бир вақтлар душман эдингиз, бас, қалбларингизни улфат қилди. Унинг неъмати ила биродар бўлдингиз. Ўтли жар ёқасида эдингиз, сизни ундан қутқарди. Аллоҳ сизга Ўз оятларини ана шундай баён қилади. Шоядки, ҳидоят топсангиз”. (Оли Имрон:103)\nЭрдоган Туркияси АҚШнинг Кипр муаммосига нисбатан АҚШ ечимини илгари сурмоқда, Европа эса буни рад қилишга уринмоқда


ФХХ Москвадаги терактнинг олдини олди\n18:14 27.07.2020 (Янгиланган 18:15 27.07.2020)\nМаълум қилинишича, эркак аъзоси ҳисобланган террорчилик гуруҳи Москвадаги одам гавжум жойлардан бирида теракт уюштиришни режалаштирилган.\nТОШКЕНТ, 27 июл — Sputnik. Россия Федерал хавфсизлик хизмати Москвадаги терактнинг олдини олди. Бу ҳақда РИА Новости хабар қилмоқда.\nМахсус хизмат маълумотларига кўра, Москва вилоятидаги Химки шаҳрида жойлашган ташландиқ гаражлар ёнида шубҳали эркак аниқланган. Қўлга олиш вақтида у ўт очган. Натижада эркак йўқ қилинган. Ундан Калашников автомати ва граната топилган.\nМаълум қилинишича, эркак аъзоси ҳисобланган террорчилик гуруҳи Москвадаги одам гавжум жойлардан бирида теракт уюштиришни режалаштирилган. Ўлдирилган шахс Марказий Осиё давлатларидан бирининг фуқароси эканлиги маълум. У Москвда ижарадаги уйда яшаб келган. Уйни тинтив қилиш вақтида унинг Суриядаги жангарилар билан алоқаси борлиги далили аниқланган ва теракт уюштирмоқчи бўлган.\nҲозир унинг эҳтимолий шерикларини аниқлаш учун суриштирув ишлари олиб борилмоқда.\nЭслатиб ўтамиз, аввалроқ Москва, Новосибирск ва Красноярскда террорчилик уюшманинг 22 нафар иштирокчиси қўлга олингани хабар қилинган эди.


ЎзА - Ўзбекистон Қуролли Кучлари академияси билан танишинг, ёшлар!\nЎзбекистон Қуролли Кучлари академияси билан танишинг, ёшлар!\n15.03.2018 17:30 Чоп этиш версияси\nМаълумки, Ўзбекистон Республикаси Вазирлар Маҳкамасининг 2018 йил 23 февралдаги қарори билан Ёшларни ҳарбий-ватанпарварлик руҳида тарбиялаш концепцияси тасдиқланган. Унда белгиланган вазифалар ижроси доирасида пойтахтимиздаги лицей ўқувчиларининг мамлакатимиз Қуролли Кучлари академиясига ташрифи уюштирилди.\nАкадемиянинг мажлислар залида Тошкент алоқа касб-ҳунар коллежи, Чилонзор коммунал хизматлар касб-ҳунар коллежи ҳамда Тошкент саноат ва сервис касб-ҳунар коллежи ўқувчиларига Президент Шавкат Мирзиёевнинг Қуролли Кучлар академиясига ташрифи, миллий армиямизни ислоҳ қилиш жараёнлари тўғрисидаги ролик намойиш этилди. Академиянинг техник таъминот кафедраси мудири, полковник Баҳром Норматов ўқувчиларга мазкур олий ҳарбий таълим муассасасининг ташкил этилиш тарихи, бу ерда ўқитиладиган ҳарбий мутахассисликлар ҳақида сўзлаб берди.\nШундан сўнг меҳмонлар Қуролли Кучлар академиясининг тарих музейи экспозициясини кўздан кечирди.\n– Президентимиз қарорига мувофиқ ташкил этилган ҳарбий олий ўқув юртларига киришга тайёрловчи махсус гуруҳда таҳсил оламан, – дейди Тошкент алоқа касб-ҳунар коллежи ўқувчиси Достон Эркинов. – Қуролли Кучлар академиясига ташриф менда ўчмас таассурот қолдирди ва бу офицер бўлиш орзуимни янада мустаҳкамлади.


Рим Папаси хунта давридан қолган айбловларни рад қилмоқда - BBC Uzbek - Dunyo\nРим Папаси хунта давридан қолган айбловларни рад қилмоқда\nСўнгги янгиланиш 15 март 2013 - 15:44 GMT\nАргентина ҳарбий ҳукумати остида 1975-78 йиллар орасида ўн мингга яқин одам бедарак йўқолган\nРим Папаси Франциск ўзи туғилиб ўсган Аргентинада ҳарбий ҳукумат фуқароларга қарши содир этган жиноятларига қарши очиқ қарши чиқмаган деган даъволарни Ватикан рад қилган.\n"Унга қарши ҳеч қачон асосли ва аниқ айбловлар илгари сурилмаган", - деди Ватикан воизи Федерико Ломбарди.\nВоиз бу иддаолар ортида "руҳонийларга қарши турган ва черковга ҳужум қилишга ўрганиб қолган чап-қанот элементлар" турганини айтди.\nХорхе Берголио, бугунда Папа Франциск, Аргентинадаги хунта остида иезуитларга бошчилик қилган.\nМухбирларга кўра, у даврдаги бошқа лотин америкалик руҳойлар каби, Хорхе Берголио ҳам бир томондан репрессив ўнг-қанот режим ва бошқа томондан ўз черковидаги сиёсий фаолияти ошиб бораётган чап қанот билан ишлаш йўлларини ахтаришга мажбур бўлган.\nАйбловлардан бирига кўра, 1976 йилда Аргентинанинг ҳарбий ҳукумати икки иезуитни ўғирлаб кетган. Ҳукумати икки руҳонийни қашшоқ аҳоли орасида тарғибот ишларини олиб боришда гумон қилган.\nРуҳонийларнинг ўша даврда маҳаллий раҳбари бўлган Хорхе Берголиони баъзилар ана шу икки руҳонийнинг қўлга олинишини бартараф этмаганликда айблаганлар.\nХорхе Берголио бу айбловларни ҳамиша кескин рад қилиб келган.\nБеш ойдан сўнг озод қилинган, бироқ ҳибс остида қийноқларга тутилган икки руҳонийнинг ишини тергов қилган ҳакамлар Кардинал Берголиони 2010 йилда гувоҳ сифатида сўроқ қилишган.\nЯнги Папанинг расмий биографи Серхио Рубин Хорхе Берголио "икки руҳонийни сақлаб қолиш учун парда ортида ўта кўп ҳаракат қилган"ини ёзган.\nЖирканч Уруш дея танилган бу даврдан қолган яна бир айловга биноан, Кардинал Берголио беш ойлик ҳомиладорлигида ўғирлаб кетилган ва 1977 йилда ўлдирилган аёлнинг фарзандини топиш илтимосига жавоб қайтармаган.\nИшонилишича, чақалоқ сўнгра ҳарбий ҳукумат аъзолари томонидан ноқонуний тарзда асраб олинган.\n2010 йилда кўрсатма берган кардинал ҳарбий ҳукумат қулаганидан кейингина болалар ўғирланиши ҳақида маълумотга эга бўлганини айтган. Бироқ ўлдирилган ёш фаолларнинг қариндошлари бу кўрсатма ёлғон эканига ишонадилар.


Босқинчиликда айбланган Ўзбекистон фуқароси Петербургда қўлга олинди\nКасалланганлар сони 261 034 999\nСоғайганлар сони 235 858 452\nВафот этганлар 5 209 565\nҚашқадарё, Андижон ва Қорақалпоғистондан Россияга борганлар қийин вазиятга тушиб қолди \nЖами овоз: 12626 та.\nЖами овоз: 32186 та.\nХориж / Жиноят\nПетербургда бир қатор босқинчилик ҳолатларини содир этган ўзбекистонлик мигрант қўлга олинди. Кучишлатар тузилма вакилларига сўнгги етти кун ичида фуқаро томонидан шаҳар аҳолиси ва меҳмонларига камида учта ҳужум уюштирилгани ҳақида маълум бўлди, деб ёзмоқда 78.ru.\nҲуқуқни муҳофаза қилиш органлари ходимлари версиясига кўра, ўзбекистонлик фуқаро биринчи жиноятни 20 ноябрь куни содир этган. У эркакка ҳужум қилиб, унинг қўлидан 35 минг рубллик смартфонни тортиб олган.\nУйлардан бирининг йўлагига кираверишда эркак кишига нисбатан амалга оширилган ҳужум билан боғлиқ иккинчи воқеа 21 ноябрь куни содир бўлган.\nШунингдек, 22 ноябрь куни эрта тонгда Шлисселбургский шоҳкўчасидаги 36/1-уй ёнида мигрант эркак кишини бита билан калтаклаб, уяли телефонини ўғирлаб кетган.\nГумонланувчи кеча тунда қўлга олинган. У изоляторга жойлаштирилди. Бир нечта жиноий иш қўзғатилди.\nКиритилди: 14:11 25.11.2021. Ўқилди: 954 марта. Фикрлар сони: 0 та.\nШавкат Мирзиёев билан учрашувда Путин "сирли тугма"дан фойдаланди. Нега? (ВИДЕО)\nБожхона томонидан жўнатилган ёғочлар орасидан узунлиги 4 метрдан ошиқ кобра топилди\nФарғоналик эркак 6 нафар талабани чув тушириб кетди\n17:26 Расман! Ўзбекистонда бензин нархи тушди \n17:25 Сизга “Click”дан рўйхатдан ўтмасдан туриб 13 миллион сўм олиш мумкинлиги ҳақида хабар келдими? \n17:02 Қашқадарё, Андижон ва Қорақалпоғистондан Россияга борганлар қийин вазиятга тушиб қолди


Ғафур Раҳимов АҚШ судида ютқазди. У "жиноий гуруҳ етакчиларига қарши санкциялар рўйхати"да қолдирилди\n27 октябр 2020, Тошкент вақти: 17:34\nСуд ажримида айтилишича, Ғафур Раҳимов ўзининг жиноят олами билан алоқаси йўқлигини исботлай олмаган.\nАҚШ суди ўзбекистонлик тадбиркор, Халқаро бокс уюшмаси – AIBA собиқ президенти Ғафур Раҳимовни уюшган халқаро жиноий гуруҳ етакчиларига қарши санкциялар рўйхатидан чиқармади. Бу ҳақда 21 апрель куни бир қатор ахборот агентликлари ва газеталар хабар тарқатди.\nМаълум қилинишича, Ғафур Раҳимов АҚШнинг қора рўйхатига ноқонуний киритилганини ва ўзини бу рўйхатдан чиқаришни илтимос қилиб ариза киритган. Аммо Колумбия округ суди Ғафур Раҳимовнинг бу аризасини қаноатлантирмади.\n“Суд даъвогарнинг санкциялар рўйхатига киритилгани асосли бўлган, деб ҳисоблайди ва бу масалага қайтиш учун процессуал муаммолар айни пайтда мавжуд эмас. Яширинча тасвирга туширилган видео суд томонидан кўриб чиқилди. Бу видеода Раҳимовнинг жиноят олами авторитетлари билан алоқаси тўғрисида қўшимча далил-исботлар мавжуд”, дейилади судья Жеймс Босберг чиқарган ажримда.\nСуд ажримида айтилишича, Ғафур Раҳимов ўзининг жиноят олами билан алоқаси йўқлигини ва судга тақдим этилган видеоёзув нотўғри эканини асословчи далилларни тақдим эта олмаган.\nҒафур Раҳимов АҚШ қора рўйхатига киритилгани муносабати билан 2019 йилнинг 22 март куни AIBA президенти лавозимидан истеъфо беришга мажбур бўлган эди. Ғофур Раҳимов Халқаро бокс ассоциацияси (AIBA) президенти лавозимига 2018 йил ноябр ойида ташкилотнинг Москвада бўлган йиғинида сайланган эди.\nХалқаро Олимпия қўмитаси ўшанда Раҳимовга ўз номзодини олишни тавсия қилган, акс ҳолда Олимпиада дастуридан бокс чиқариб юборилиши ҳақида огоҳлантирган эди.


Ўзбекистон касаба уюшмалари Федерацияси раиси Қудратилла Рафиқовнинг «Чинобод плаза» санаторийси очилишига бағишланган тантанали тадбирдаги табрик сўзи — Самарқанд вилояти касаба уюшмалари ташкилотлари бирлашмаси\nЎзбекистон касаба уюшмалари Федерацияси раиси Қудратилла Рафиқовнинг «Чинобод плаза» санаторийси очилишига бағишланган тантанали тадбирдаги табрик сўзи\nАвваламбор, барча-барчангизни кириб келган янги – 2021 йил билан чин қалбимдан муборакбод этишга ижозат бергайсизлар!\nБугунги тадбиримизда қимматли вақтларини аямасдан ташриф буюрган барча меҳмонларимизга, Ўзбекистон Республикаси Президенти Администрацияси, Олий Мажлис палаталари, республика ҳукумати, Тошкент шаҳар ва Юнусобод тумани ҳокимликлари, барча вазирликлар, Ўзбекистон касаба уюшмалари Федерацияси тармоқ касаба уюшмалари кенгашлари, ҳудудий бирлашмалари, тасарруфдаги ташкилотлар раҳбарларига ўз миннатдорчилигимизни билдирамиз.\nБутун инсоният учун ўта синовли, оғир ташвишларга бой бўлган 2020 йил ҳам поёнига етди. Тарих зарварақларига улкан йўқотишлар йили сифатида ёзилиб қоладиган бу йилни халқимиз муҳтарам Президентимиз Шавкат Миромонович Мирзиёевнинг қатъий иродаси, узоқни кўра билиши, донолиги боис кам талафотлар билан ўтказди. Ўзбекистон аҳли ўз Йўлбошчиси атрофида жипслашиб, бу синовлардан мардонавор ўтиб олди, десак муболаға бўлмайди. Президентимизнинг халқни ўйлаб олиб борган сиёсати туфайлигина шундай оғир шароитда ҳам юртимизда барча тармоқларнинг узлуксиз ишлашига эришилди, аҳолининг ижтимоий барқарорлиги сақлаб қолинди. Шу билан бирга, халқимизнинг муносиб турмуш кечириши, саломатлигини тиклаши учун қулай шароитлар яратиш бўйича бошланган ишларнинг давом эттирилгани ҳам таҳсинга лойиқдир.\nАлбатта, алғов-далғовли, «урҳо-ур» авжига чиққан бугунги нотинч ва бедор замонда ширин тилаклар айтиш, ёруғ орзулар рўёбини кўриш ҳар қачонгидан-да қимматлироқдир. Негаки, ҳар қандай оғир дамда ҳам одам қалби ёруғликка, эзгуликка ташна бўлади. Ўйлайманки, бугунги машаққатли ва синовли кунларимизда йўлимизни ёритадиган, дилларимизга умид ва собит ишонч бахш этадиган муваффақият ва ғалабаларимиз бисёр экани албатта қувонарлидир.\nҚаранг, шундай оғир шароитга қарамай, 2020 йилда юртимизда қанча бунёдкорлик ишлари амалга оширилди. Ер усти метроси, ўнлаб завод ва фабрикалар, касалхоналар, мактаб-у боғчалар, ишлаб чиқариш корхоналари, маҳалла гузарлари… Буларни санаб адоғига етиш қийин. Энди айтинг, булар ўз-ўзидан бўладими?\nҚалбида Ватанига, миллатига ва шу мўътабар тупроққа муҳаббати қайнаб тошган, эл-юртини жонидан ортиқ севадиган инсонгина шундай улкан ишларга қодир бўлади.\nХусусан, бугун биз сизлар билан тантанали очилиш тадбирига йиғилганимиз «Чинобод плаза» санаторийси ҳам чин маънода муҳтарам Юртбошимизнинг шу заҳматкаш халқимизга янги йил совғасидир.\nХалқимизнинг бахти ва иқболи ҳам шундаки, Яратган бизга шундай Йўлбошчини берди. Аллоҳдан дуо қилиб сўраймизки, Ўзбекистоннинг бу сардорига ҳеч қачон кўз тегмасин!\nҲурматли тантанали тадбир иштирокчилари!\nБугун биз пок ниятлар билан Ўзбекистондаги яна бир эзгулик кошонасини ишга туширмоқдамиз. Юртимизда бу дам олиш масканининг бошқа аналоглари, яъни ўхшаши йўқ. Унда мужассам топган тиббий муолажалардан тортиб, хизмат кўрсатиш таркиби, тизими ҳам бутунлай янгича даражага олиб чиқилган.\nДавлатимиз раҳбарининг шу йил Ўқитувчи ва мураббийлар куни муносабати билан ўтказилган тантанали йиғилишдаги топшириқлари, қабул қилинган Фармонларига биноан ушбу янги санаторийнинг биринчи дам олувчилари халқимизнинг энг ҳурматли фарзандлари – устоз ва мураббийлар, илм-фан, маданият соҳаларида узоқ йиллар она юртимизга сидқидилдан ҳалол меҳнат қилиб келаётган нуронийларимиз, бир сўз билан айтганда, дуолари Аллоҳга етиб борадиган инсонлар бўлишяпти. Биз бугун юз нафардан ортиқ ана шундай азиз инсонларни таклиф этдик. Уларнинг ҳар бирига муҳтарам Шавкат Миромоновичнинг қизғин саломлари ва ҳурматларини етказаётганимдан бағоят хурсандман.\nДарҳақиқат, элнинг улуғларидан дуо олсак, бошлаган ишларимиз унумли ва баракали бўлади\nЭнди бу маскан ҳақида ҳам бир-икки оғиз гапирсам. Ушбу сиҳатгоҳ фаолияти асосан ошқозон-ичак касалликлари, ортиқча тана вазнининг ошиши (метоболик синдром), қандли диабет, ошқозон ости бези касалликлари, ўт қопи яраси ҳамда жигар касалликларини даволаш ва профилактика қилишга мўлжалланган. Афсуски, кейинги йилларда аҳоли орасида бу каби касалликларнинг ортиши ишчи ва хизматчилар орасида меҳнат унумдорлигининг пасайишига ҳамда вақтинчалик ва қатъий меҳнат лаёқатининг йўқотилишига сабаб бўлмоқда.\nРеспубликамиздаги ушбу касалликларни даволашга йўналтирилган биргина «Чинобод санаторийси» аҳолининг тобора ортиб бораётган эҳтиёжларини қондира олмай қолган эди. Шу боис, 2018 йилнинг иккинчи чорагида мазкур санаторийни қуришга қарор қилдик.\nМазкур дам олиш маскани энг замонавий диагностика даволаш ускуналари билан жиҳозланган бўлиб, даволанувчиларга махсус тайёргарликдан ўтган 113 нафар юқори малакали мутахассис хизмат кўрсатади.\nФурсатдан фойдаланиб, шундай синовли йил бўлишига қарамай кунни тунга улаб меҳнат қилган қурувчиларимизга сизларнинг номларингиздан ўз миннатдорчилигимизни билдирсак.\nИлоҳим, фидойи ва заҳматкаш бунёдкорларимиз ҳамиша соғ бўлишсин! Уларга бундан кейин ҳам халқимиз равнақи йўлида улкан ишларни рўёбга чиқаришда куч-қувват тилаб қоламиз.\nЮқорида айтганимиздек, бутун дунё аҳли учун оғир келган бугунги кунларда мана шундай давралар қуриб, дилдаги ёруғ тилак ва ниятларни бир-биримизга улашиб туришимизнинг ўзи ҳам катта бахтдир!\nҚолаверса, қанчалик оғир бўлмасин, барча соҳаларда шахдам олға интилаётган Янги Ўзбекистонимизнинг шаъни ва шавкати дунё тоқида янги чиққан ойдек тобора ёрқин балқиб кўзга ташланаётгани саодатли кунларимизнинг нишонаси, дегим келади.\nМен шу фурсатдан фойдаланиб, барчангизни яна бир бор Янги – 2021 йил билан муборакбод этаман. Фаолиятини бошлаётган бу шифо маскани элимизга узоқ йиллар хизмат қилсин. Бундай қурилиш-у бунёдкорликлар, хурсандчиликлар юртимизнинг ҳар бир ҳудудида давом этсин. Халқимизнинг азм-у шижоатига, гўзал ва бетакрор, азиз ва мўътабар Ўзбекистонимизга ҳеч қачон кўз тегмасин!\nШу азиз халқи учун жонини фидо қилиб юрган фидойиларимиз, энг аввало, муҳтарам Юртбошимизга Аллоҳнинг Ўзи мададкор бўлсин!\nЖамоа шартномасининг умумий макети →


Катта йигирмалик қарор берди\n27 ноябр 2020, Тошкент вақти: 05:40\nСаммит иштирокчиларининг тарих учун тушган бу суратидан улар ўртасида кескин келишмовчилик борлигини уқиш қийин.\nДунë иқтисодининг 90 фоизга яқинини назорат қилувчи 20 давлат раҳбарлари пайшанба куни Лондонда глобал инқироздан чиқиш борасида бир тўхтамга келдилар.\nПайшанба тонгда катта йигирмалик раҳбарлари бирин-кетин Лондондаги Эксел марказига кириб келар экан¸ уларни анжуман мезбони¸ Британия Бош вазири Гордон Браун билан қучоқ очиб қарши олди.\nБир-бирига жилмайиб¸ бир-бирининг елкасига қўл ташлаганча кўришаëтган раҳбарлар¸ тўйга келган меҳмонларни эслатди.\nАммо теле ва фотокамералар учун ëпиқ бўлган эшиклар ортида¸ уларни тўй эмас¸ балки инқироз ботқоғига ботиб бораëтган дунë иқтисодини қутқариш каби ўта мушкул масалада ўта мушкул қарор бериш вазифаси кутаëтган эди.\nЭнг мушкули¸ бу қарорни икки-уч соат ичида қабул қилиш босимидир.\nМуросага келиш лозим бўлган масалалардаги жиддий бўлинишга қарамай¸ Гордон Брауннинг саммит очилишида қилган баëноти анча некбин янгради.\n- Қўлларингизга теккан расмий ҳужжат орамизда мавжуд тавофутнинг имкон қадар муросавий келишувга келтирилгани ифодаси эканига ишонаман¸ деди саммит мезбони.\n20 давлат раҳбарлари ўртасидаги асосий келишмовчилик эса¸ ҳукуматнинг инқироздан чиқиш учун солиқ тўловчилар пулидан яна қанча сарфлашию жаҳон молия тизимлари мурватини қанчалик қаттиқ бураш устидадир.\nАҚШ¸ Британия¸ Канада¸ Япония каби йигирмаликнинг аксар ҳукуматлари иқтисодий ўсишни рағбатлантириш мақсадида яна миллиардлаб доллар маблағ сарфлаш тарафдори.\nГермания ва Франция раҳбарлари эса¸ бундан буëғига халқ пулини банк ва йирик ширкатларни қутқаришга сарфлаш ўрнига¸ асосий эътиборни молиявий тизимлар фаолиятини кучлироқ назорат қилувчи қоидалар жорий этишни талаб қилмоқдалар.\nЛондон саммити арафасида қўшма матбуот анжумани ўтказган Николя Саркози ва Ангела Меркел¸ агар ўз талаблари анжуман якуний ҳужжатига киритилмаса¸ уни ташлаб чиқиб кетишларидан пўписа қилдилар.\nХусусан¸ Париж ва Берлин раҳбарлари қоидаларни кучайтириш ҳақдаги умумий сўзлар ўрнига¸ масалан йирик ширкатлар ва бадавлат одамлар учун ер юзидаги жаннат ҳисобланмиш солиқсиз ҳудудларни бекор қилишга чақирдилар.\n- Бугун биз янги дунë барпо этиш имконини қўлдан бой бермаслигимиз керак. Бугун биз 21 асрда яшаяпмиз ва айнан 21 асрга мос молиявий қоидалар пойдеворини ўрнатиш фурсати келди¸ деди Лондон саммити учун ҳозирланган ҳужжат лойиҳаси ғашига текканини очиқ айтган президент Саркози.\nОлинган сўнгги хабарларга кўра¸ саммит якуний ҳужжатига¸ Франция ва Германия қаршилигини инобатга олган ҳолда¸ иқтисодни рағбатлантириш учун қўшимча маблағ ажратиш мажбурияти киритилмаган.\nАйни пайтда¸ катта йигирмалик раҳбарлари инқироз туфайли ҳалокат жари ëқасига келиб қолган давлатларни қутқариш учун Халқаро валюта жамғармаси ихтиëридаги маблағни икки бараварга кўпайтириб¸ уни бир триллион долларга етказиш борасида ҳам келишувга эришганлар.\nАйрим намойишчилар¸ "Биз уларнинг бўҳрони учун тўламаймиз!"¸ деган шиорларни кўтариб олишди.\nЖаҳондаги иқтисоди энг кучли 20 давлат раҳбарлари инқироздан чиқиш борасида баҳс этаëтган айни пайтда¸ Лондон марказидаги кенг кўламли намойишлар ҳам параллел тарзда давом этди.\nСолиқ тўловчилар пули билан очкўз банкирлар ва бизнес бошқарувчиларини қутқариш режасига қаршилик кўрсатаëтган минглаб намойишчилар¸ умумиятла капиталистик иқтисод асосларини танқид қилдилар.\nАйни пайтда¸ намойишчилар орасидаги алоҳида гуруҳлар глобализация¸ иқлим ўзгариши ҳамда Ироқ ва Афғонистондаги урушга ҳам ўз норозиликларини билдирдилар.\nСаммит арафасида бошланган бу намойиш қатнашчиларидан айримлари чоршанба куни полиция билан тўқнашгани оқибатида¸ 80 дан ошиқ намойишчи ҳибсга олинди.


Саид Аҳмад. Қариган қасам (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Қариган қасам (ҳажвия)\nСаид Аҳмад. Қариган қасам (ҳажвия)\nКампир тушида ўлиб қолганмиш. Чоли белини бойлаб йиғлаш ўрнига ҳиринг-ҳиринг кулармиш. Айниқса, жасади қабрга қўйилаётганда чоли аллақайси ашулани хиргойи қилаётган эмиш.\nКампир чўчиб уйғониб кетди. Қараса, чоли бемалол хуррак отяпти. У жаҳл билан чолининг биқинига биттани солди. Чол ҳовлиқиб ўрнидан туриб кетди. Тирсаги ясама тиш солиб қўйилган сув тўла стаканга тегиб кетди. Стакан сўридан тушиб синди.\n— Ҳой, бу нима қилганинг, кампир?\nКампир кўрпани елкасига тортиб ўтириб олган, чолини ғажиб ташламоқчидек ўқрайиб турипти.\n— Жинни-минни бўлдингми, бу нима қилиқ?! Соат учдан ошди-я, жанжалга кундузи вақтинг етмайдими-а?\n— Менга қаранг, мен ўлсам суйинасизми, хафа бўласизми?\nЧол ҳайрон бўлди. Нима дейишини билмай бирпас анграйиб, унга қараб турди.\n— Қўй, хотин, ўлма. Ўлсанг мен нима қиламан? Аввал мен кетай: доғингни кўрмасдан олдин кетай.\n— Хитрийлик қилманг. Ичингизда, қачон ўларкинсан, деб турибсиз, биламан.\nЧол э, боре, деб яна ёстиққа бошини ташлади.\nҚоқ ярим кечаси кампирнинг жанжал бошлашига кўрган туши сабаб бўлса, бунақа туш кўришига нариги маҳалладаги Бувниса кампирнинг бева қолиши сабаб бўлди.\nБувниса кампирнинг эри ўтган ой қазо қилди. Ана, шундан кейин буларнинг турмушидан файз кетди. Кампир эри сал кеч қайтса, пиёлани чойнакка, чойнакни товоққа уриб жанжал бошлайди.\nБунақа жанжалнинг ҳам сабаби бор. Чол бирон ойдан бери ҳовлига қарамай кўйди. Телевизорни тузаттириб келаман деб дастурхонга тугиб айвонга опчиқиб қўйганича, ҳали ҳам ўшандоқ турипти. Ҳар йили икки-уч марта хом-ток қилинадиган ток сўрида бир-бирига ўралишиб, узуми қайси, барги қайси билиб бўлмай қолди. Ғўрасига аллақачон кул тушиб кетган. Семиренка олма ўлгир-ку, тиргович қўйилмаганидан шохлари ерга тегиб ётибди. Чол бўлса, эрталаб чиқиб кетганича кечаси қайтади. Қаёқда санқиб юради, сўраса, ҳазилга олиб, кундошингнинг рўзғорини бутлаяпман, эртага томини суваб бераман, дейди.\nГапнинг очиғини айтганда, бева қолган Бувниса кампир қиз пайтида кампирнинг эри билан дон олишган. Ҳатто, иккаласи ота-оналарига билдирмай қочиб кетишганда Кўктерак деган жойдан тутиб келишган. Бувнисанинг дадаси, қизим эрсираб қопти, деб зудлик билан бир косиб йигитга бериб юборган. Ўшанда кампирнинг эри, Бувнисани бир кун бўлса ҳам хотин қилмасам палон бўлай деб қасам ичиб қўйган экан. Орадан олтмиш бир йил ўтди. Кечаги ой Бувнисанинг эри қазо қилди. Кампирнинг назарида худди ўша кундан бери эри уйга вақтида келмай қўйганга ўхшайди.\nМана, ҳатто, бугун тушида ҳам шу ишга алоқадор воқеанинг гувоҳи бўлди. Ҳеч бир дунёда олтмиш йиллик қадрдони ўлганда ҳиринглаб куладими? Бу туш бежиз эмас. Бир балоси бор, бу чолнинг.\nЧол ёнбошига ағдарилиб хуррак тортди. Кампирга унинг бу қилиғи баттар алам қилди. Агар эртага ҳам кеч қайтадиган бўлса, онамникига кетиб қоламан, деб дилига тугиб қўйди. Қани, ёлғиз қолиб кунини кўрсин.\nАйтганча кампир етмиш тўртга кирган. Онаси уни ўн тўрт ёшда туққан бўлса, бу йил саксон саккизга кириб ҳилвираб турибди. Ўша ёққа борармиш.\nУ шундай ният билан уёқдан-буёққа ағанаб ухлаб қолди. Эрталаб чолнинг бақиришидан уйғонди.\n— Афзал, турсанг-чи, ғафлат босиб ётаверасанми?! (Чол уни тўғич ўғлининг номини айтиб чақирарди).\nКампир шошиб кўзини очди.\n— Нима дейсиз, Афзал? (Кампир ҳам эрини тўнғич ўғлининг номи билан чақирарди).\n— Протез тишим қаёқда?\n— Мен қаёқдан билай, истаконни ўзингиз тушириб юборган эдингиз-ку, Тузукроқ қаранг.\n— Қарадим, истакон синиғидан бошқа нарса йўқ. Бекитган бўлсанг бер.\n— Вой, нега бекитаман? Кечаси Мош ўлгир девор тагида бир нимани қитирлатиб ёяётган эди. Ўша жойни қаранг.\nЧол девор тагини қараса, ясама тиши икки бўлиниб ётибди. Мош ясама тишни суяк деб ўйлаб, бир-икки ғажиб кўрган, мазаси суякка ўхшамаганидан ташлаб кетган эди. Чол тишни кўлига олиб бошини сарак-сарак қилди. Нима қилишини билмай, анча вақтгача айвон лабида ўтирди. Кейин хотинига ялингандек сўри ёнига келди.\n— Афзал, сенинг протезинг менга тушармикан?\n— Вой, нима деяпсиз? Афзал, сиз от жағсиз, сизга тўғри келмас.\nЧол унинг гапига қарамай, стакандаги кампирнинг протез тишини олиб лунжига тикди. Дарҳақиқат кичик экан, оғзининг ўртасида қолиб кетди.\nБир ҳисобда чолнинг тиши сингани яхши бўлди. Ҳадеб Бувниса ўлгирнинг олдида гижинглайвермайди.\nКампир яқин бир ойдан бери унинг кийимларига дазмол босмай қўйган. Олифта бўлиб юраверадими. Чол соқолини шилта қилиб яктагига сув пуркаб дазмол босарди. Бугун тиши синиб баттар бўлди. Энди кўчага ҳам чиқолмайди.\nЧолга алам қилган экан, чойга ҳам қарамай маҳаллага чиқиб кетди. Намозхон чоллардан ясама тишингни бериб тур, деб икки-учтасига ялиниб кўрди, бўлмади. Бири тўйга борадиганман, деди, бири бенамоз одамга тишимни бермайман деди, бири хибсиҳатга тўғри келмайди, деди.\nКампир ҳовли супураётганда тажанг бўлиб қайтиб кирди-ю, подвалдан омбир, сим опчиқиб ясама тишини бир соатча уриниб омонатгина қилиб улади. Ариқ бўйида ётган мушукка ҳокандоз отиб чиқиб кетди.\nКампир унинг орқасидан мазза қилиб кулиб қолди. Чолининг қаёққа кетганини билади. Бошқа тиш ясатгани дўхтирга кетган.\nБирдан кампирнинг юрагини ваҳм босди. Чол ўлмагур шу қилганингга мана, деб Бувнисаникига кўчиб кетса-я! Худо асрасин-е!\nЧол шу кетганича қоронғу тушганда қайтди. Тиш докторининг миясини ачитиб, куни билан тепасида туриб янги тиш ясатиб опти.\nЧол шошиб овқат еди-ю дазмол қиздириб шимига, яхтакларига боса бошлади.\n— Ҳа, мунча қистов? Уйланяпсизми?\n— Шундан бошқа гап йўқми? Самарқандга кетяпман. Тўрт кунда келаман. Чемоданларимни тайёрлаб қўй.\n— Самарқандда нима бор экан? Пенсияга чиққан одам уйда ўтирсангиз бўлмайдими?\n— Сен нимани тушунардинг. Афросиёбдан топилган сопол синиқларини текшириб кўришга қарашворгин, дея Яҳёхон жияним чақиртиряпти.\nКампир ишонмади. Аммо бир сўзли чолга кор қилиш қийинлигидан энсаси қотиб, юзини тескари ўгирди.\n— Билиб қўйинг, тўрт кунда келмасангиз, ойимникига кетиб қоламан.\nЭртасига чол кетди. Кампир армиядаги ўғлига посилка жўнатаман деб почтага кетаётган эди, эшигининг олдида ўтирган Бувнисани кўриб тўхтади. Ичида, адойи тамом бўпти-ку, деб қўйди.\nДарҳақиқат, Бувниса кампир, айниқса, эри ўлгандан кейин икки букчайиб қопти. Кўзи ҳам унча кўрмайди шекилли, кампир яқинига келганда ҳам танимади. Овозидан аранг билди. Ҳол-аҳвол сўрашишди. Кампир ундан кўнгил сўради. Бувниса ёлғизлигидан нолиди. Кейин кампирнинг тирикчилигини суриштирди.\n— Турмуш ўртоғингиз омон-эсон юриптиларми? (Бувниса ҳам телевизор кўрадиган кампирлардан бўлиб, янгича гапларга ўрганиб қолган эди). Чолим ўлиб, пенсия тўхтаб қолди. Менга бермаяпти. Закска қоғозинг йўқ, дейди. Турмуш ўртоғингиз йўл-йўриқ биладиган одам, битта ариза битиб берармиканлар, деган эдим.\nКампирнинг хаёли бирпасда минг ёққа бориб келди. Эрим Самарқандга кетдим, деб мени лақиллатиб, Бувнисаникида бекиниб ётган бўлса-я! Йўғ-е, ўлиптими!\nУндоқ десам, чолим бир сўзли. Йигит пайтида қасам ичкан-а, бир кун бўлса ҳам Бувнисани хотин қилмасам, палон бўлай… Вой шўрим!\nТўрт кун эмас, уч кунда чол қайтиб келди. Кампирига шифон отрез, бир халтада кўк майиз, бир халтада қовурилган нўхот, олтита нони пўлодий олиб кепти. Яҳёхон жияни билан Шоҳи Зинда олдида суратга тушган экан, шуларни кўриб кампир эрининг Самарқандга борганига аниқ ишонди.\nХотиржамлик яхши нарса-да, одамнинг тушига ҳам яхши нарсалар киради.\nБуни қаранг, кампир яна туш кўрди. Тушида келинлик пайти эмиш. Эри негадир эшикдан кирмай, ўз уйига девор ошиб тушаётган эмиш. Бир маҳал қараса Бувниса эрини калтак олиб қувиб келаётган экан, эри шунинг учун ҳам эшик қолиб девор ошаётган экан.\nКампир уйғониб, тушини яхшиликка йўйди.\n— Хайрият, эримнинг касамини худо дилидан кўтарипти. Бўлмаса шундоқ йигитни Бувниса калтак олиб қувлармиди…\nШундан кейин кампир ёнбошлаб ҳуррак тортаётган эрининг орқа курагини авайлаб силай бошлади.\nШу топда эрининг улар уришиб қолган пайтларида, ҳу, қўша қаринглар, деган мулланинг соқоли куйсин, деб сўкишлари сира эсига келмасди.\nЧолнинг соқолига ўхшаб оппоқ тонг ота бошлади.\n← Аввалги Аввалги Саид Аҳмад. Бузоқ (ҳажвия)\nКейинги → Кейинги: Саид Аҳмад. Гўштнинг зарари ҳақида (ҳажвия)


Ҳиндистонда барча ўқитувчилардан мактаб ўқувчилари билан селфи қилиш талаб этилмоқда\n17:42 / 13.01.2017\nҲиндистонда ўқитувчилар синфдаги барча ўқувчилар билан дарс бошланишидан аввал суратга тушишлари керак. Бундай чора мамлакат таълим вазирлиги томонидан болаларнинг мактабга қатнашини назоратга олиш мақсадида киритилди. Бу ҳақда The Times of India хабар берган.\nЭндиликда Ҳиндистон давлат мактабларида ўқитувчилар дарс бошланишидан аввал барча ўқувчилар билан селфи қилишмоқда. Олинган сурат ўқувчи ҳақиқатдан ҳам дарсда бўлганини тасдиқловчи ўзига хос ҳужжатга айланади. Шунингдек, мамлакатда “мактаб селфиси” учун махсус илова ҳам ишлаб чиқилди.\nТаълим вазирлигининг маълум қилишича, дарсдаги бор бўлган ўқувчилар иштирокидаги фото келажакда оддий журналнинг ўрнини ҳам эгаллаши мумкин. Ҳозирча селфи-гувоҳнома тажриба сифатида қўлланилмоқда ва ўқитувчилардан фақатгина душанба куни талаб қилинмоқда.\nБироқ, ҳозирнинг ўзида кўплаб педагоглар ва таълим масканлари директорлари назорат қилишнинг бундай усули самара бермаслигини айтишди.\n— Ҳар бир синфда деярли 50-60 ўқувчи, ва бундай вазиятда умумий селфи қилиш қийин: кадрга ҳамма ҳам тушмайди. Бундан ташқари, сурат ҳам ҳар доим тиниқ чиқавермайди, сабаби ҳамма ўқитувчиларда ҳам сифатли камерага эга смартфон бор, деб бўлмайди, — дея айтиб ўтди Нагпур шаҳридаги мактаблардан бирининг директори.


Хабарларга қараганда, 2019 йилнин гянварида фуқаролар молиявий полицияга мурожаат қилиб, “ОАВни қўллаб-қувватлаш маркази” жамоат фонди ва айрим газеталарнинг ноқонуний фаолияти юзасидан шикоят қилишган. Хабар қилинишича, газеталарда ва сайтларда кўрсатилган ададлар ўртасида фарқ мавжудлиги аниқланган. Ариза асосида солиқ текшируви белгиланган.\nМарказнинг асосий буюртмачиси сифатида «Компьютер пресс» - «Супер – Инфо» газетаси ОАЖи кўрилади. Молиявий полиция маълумотига кўра, айнан шу нашрнинг ададида катта фарқ бор.\n11 март куни Давлат солиқ хизмати ходимлари «Супер-Инфо»да сайёр текширув ўтказди, аммо газетанинг ходимлари керакли ҳужжатларни тақдим қилишмади. Шу муносабат билан 13 март куни таҳририятга керакли ҳужжатларни тақдим қилишлари юзасидан ДСҚнинг қарори топширилди.\nМолиявий полициянинг баёнотига қараганда, «Супер-Инфо» таҳририятининг ўзи “ташкилот ичидаги коррупция схемаларининг олиб ташланишидан” манфаатдор бўлиши керак эди.\nСудга қадар суриштирув ишлари олиб борилмоқда.\nКуни кеча «Супер-Инфо» газетасининг директори Шаиста Шатманова сўроқ учун Иқтисодий жиноятларга қарши кураш Давлат хизматига чақирилганини маълум қилди. Нашр эгаси Қиличбек Султан “Озодлик”ка берган изоҳида газетани эгаллаб олишга уриниш бўлаётганини таъкидлади.


Тошкент шаҳридаги кўпгина йўллар қиш фаслидан сўнг таъмирталаб аҳволга келиб қолди. Айрим йўллар йўлсозларнинг тезкор таъмирини талаб қилмоқда. Себзор мавзесидан “Мегапланет”гача бўлган кўприклар таъмирланди. Бироқ, йўллар ҳалигача носоз аҳволда, бу кўпчиликнинг эътирозига сабаб бўлмоқда.\nТошкент шаҳар ҳокимининг архитектура, капитал қурилиш ва коммуникацияларни ривожлантириш масалалари бўйича биринчи ўринбосари Бахтиёр Раҳмоновнинг маълум қилишича, ушбу йўл таъмирланиши жорий йил 10 мартдан бошланади.\nУ жорий йил 1 март куни пойтахт ҳокимлиги мажлислар залида Тошкент шаҳрида 2020 йилда амалга оширилган ишлар ҳамда 2021 йилда марказий ва ички кўчаларни қуриш, қайта таъмирлаш бўйича режаларга бағишланган йиғилишда маълум қилди.\n“Нега ҳалигача қурилиш ишлари бошланмагани ҳақидаги саволга жавоб: қурилиш-шаҳарсозлик нормалари бўйича баҳор ва ёз фаслида ҳаво ҳарорати +5 даражадан паст бўлиши керак эмас. Куз фаслида +10 даража бўлиши керак. Ҳозирги вақтда ўзингиз кўриб турибсиз, ҳаво ҳарорати тезда ўзгаряпти. Агар мана шу совуқ кунларда ишларни бошлаганимизда, асфальт қопламаси бир йилга ҳам етмасдан, ҳаммаси бузилиб кетарди. Ҳамма ускуналар шай ҳолатда турибди. Ҳозир фақат ҳавони кутяпмиз. Агар ҳаво ҳарорати шаҳарсозлик нормаларига маъқул бўлса, ишларни бошлаб юборамиз. 10-12 мартдан кейин кенг қамровли ишларни бошлаймиз”, дейди Бахтиёр Раҳмонов.


ЎЗБЕКИСТОН РЕСПУБЛИКАСИ ОЛИЙ СУДИМЕҲНАТ-ҲУҚУҚИЙ МУНОСАБАТЛАРДАН КЕЛИБ ЧИҚАДИГАН НИЗОЛАР from\nМЕҲНАТ-ҲУҚУҚИЙ МУНОСАБАТЛАРДАН КЕЛИБ ЧИҚАДИГАН НИЗОЛАР\nЎзбекистон Республикасида меҳнатга оид муносабатлар меҳнат тўғрисидаги қонун ҳужжатлари, жамоа келишувлари, шунингдек жамоа шартномалари ва бошқа локал норматив ҳужжатлар билан тартибга солинади.\nИш берувчи ва ходим ўртасида меҳнат тўғрисидаги қонунлар ва бошқа норматив-ҳуқуқий ҳужжатларни, меҳнат шартномасида назарда тутилган меҳнат шартларини қўллаш юзасидан келиб чиққан келишмовчиликлар меҳнат низолари ҳисобланади.\nСтатистик маълумотларга кўра, республика фуқаролик ишлари бўйича судлари томонидан 2019 йилда 4 233 та меҳнат низоларига оид иш кўрилган бўлиб, уларнинг 1 964 таси ишга тиклаш, 1279 таси иш ҳақини ундириш, 196 таси ходим томонидан иш берувчига етказилган зарарни қоплаш ва 700 таси бошқа низолар билан боғлиқдир.\nЙил мобайнида суд қарори асосида 775 нафар ходим ишга тикланган, 873 нафар ходимнинг иш ҳақи ундириб берилган.\nШунингдек, 2019 йилда Олий судда жами меҳнат низолари билан боғлиқ 242 та фуқаролик иши назорат тартибида ўрганилган бўлиб, 22 та фуқаролик иши бўйича чиқарилган суд қарорлари бекор қилиниб, даъвогарларнинг даъво талаблари қаноатлантирилган, яъни фуқаролар аввалги лавозимларига ишга тикланиб, ишламаган кунлари учун иш ҳақлари ундириб берилган.\nКўриниб турибдики, судда кўрилган меҳнат низоларининг аксарияти ишга тиклаш ҳақидаги даъволар билан боғлиқдир. Шу боис, меҳнат шартномасини бекор қилиш асослари ва тартиби долзарб масалалардан бўлиб қолмоқда.\nМеҳнат низоларининг судда кўриб чиқилишида мазкур тоифадаги ишларга хос алоҳида хусусиятлар инобатга олиниши керак.\nБиринчидан, судга тааллуқлилик масаласи муҳим аҳамиятга эга. Амалдаги Меҳнат кодексининг талабларига асосан, меҳнат низолари фуқаролик ишлари бўйича туманлараро, туман (шаҳар) судларида кўрилади.\nСудловга тааллуқлиликнинг умумий қоидаларига кўра, даъво аризалари жавобгар, яъни иш берувчи – юридик шахс жойлашган ердаги судга берилади.\nМеҳнат кодексида меҳнат низосини кўриш ҳақидаги ариза билан судга мурожаат қилиш ҳуқуқига эга қуйидаги шахслар белгиланган:\n– ходим, касаба уюшмаси ёки ходимларнинг бошқа вакиллик органи;\n– меҳнат ҳуқуқи бўйича инспектори;\n– иш берувчи, меҳнат низолари комиссиясининг қарорига рози бўлмаган тақдирда, шунингдек унга ходим томонидан етказилган зарарни қоплаш ҳақидаги низолар бўйича;\nМеҳнат кодексининг 277-моддаси ва Солиқ кодексининг 329-моддасига асосан ходимлар меҳнатга доир ҳуқуқий муносабатлардан келиб чиқадиган талаблар бўйича судга мурожаат қилганларида суд харажатларини тўлашдан озод этиладилар.\nНазарда тутиш керакки, давлат божини тўлашдан фақатгина даъвогар озод этилади, даъво қаноатлантирилган тақдирда суд давлат фойдасига жавобгардан давлат даромадига божни ундиради.\nИккинчидан, судга даъво аризаси билан мурожаат қилиш муддатларига ҳам эътибор қаратиш зарур. Меҳнат кодексида судга мурожаат этиш учун қуйидаги муддатлар белгиланган:\nМеҳнат кодексининг 97-моддаси меҳнат шартномасини бекор қилиш асосларини бир неча турга бўлган, яъни:\n– тарафларнинг келишувига кўра;\n– тарафлардан бирининг ташаббуси билан;\n– муддатнинг тугаши билан;\n– тарафлар ихтиёрига боғлиқ бўлмаган ҳолатлар;\n– меҳнат шартномасида назарда тутилган асосларга кўра;\n– янги муддатга сайланмаганлиги (танлов бўйича ўтмаганлиги) ёхуд сайланишда (танловда) қатнашишни рад этганлиги муносабати билан.\nТарафларнинг келишувига биноан меҳнат шартномасининг барча турлари исталган вақтда бекор қилиниши мумкин. Бунинг учун иккала тарафнинг ҳам хоҳиши талаб этилади.\nМеҳнат шартномасини ходимнинг ташаббуси билан бекор қилишда ходим икки ҳафта олдин иш берувчини ёзма равишда огоҳлантириши лозим (келишувга биноан меҳнат шартномаси огоҳлантириш муддати тугамасдан олдин ҳам бекор қилиниши мумкин).\nИкки ҳафта ёки тарафлар келишуви бўйича белгиланган огоҳлантириш муддати давомида ходим берган аризани қайтариб олишга ҳақли.\nАгар огоҳлантириш муддати тугагандан кейин ходим билан меҳнат шартномаси бекор қилинмаган ва меҳнат муносабатлари давом этаётган бўлса, ходимнинг ташаббуси билан меҳнат шартномасини бекор қилиш ҳақидаги ариза ўз кучини йўқотади, бундай ҳолда меҳнат шартномасини шу аризага мувофиқ бекор қилишга эса йўл қўйилмайди.\nИш берувчининг ташаббуси билан меҳнат шартномасини бекор қилиш асосларига эса қуйидагилар киради:\n– технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги;\n– ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши;\n– ходимнинг ўз меҳнат вазифаларини мунтазам равишда бузганлиги;\n– ходимнинг ўз меҳнат вазифаларини бир марта қўпол равишда бузганлиги;\n– ўриндошлик асосида ишламайдиган бошқа ходимнинг ишга қабул қилиниши муносабати билан, шунингдек меҳнат шартларига кўра ўриндошлик иши чекланиши сабабли ўриндошлар билан меҳнат шартномасининг бекор қилинганлиги;\n– корхона раҳбари, унинг ўринбосарлари, бош бухгалтер билан, корхонада бош бухгалтер лавозими бўлмаган тақдирда эса, бош бухгалтер вазифасини амалга оширувчи ходим билан тузилган меҳнат шартномаси мулкдорнинг алмашиши сабабли бекор қилинганлиги;\n– ходимнинг пенсия ёшига тўлганлиги, қонун ҳужжатларига мувофиқ ёшга доир давлат пенсиясини олиш ҳуқуқи мавжуд бўлганда.\nТехнологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги муносабати билан ҳам меҳнат шартномаси бекор қилиниши мумкин.\nБунда ҳам ходим камида икки ой олдин огоҳлантирилиши лозим (тарафларнинг келишувига кўра огоҳлантириш унинг муддатига мувофиқ келадиган пуллик компенсация билан алмаштирилиши мумкин).\nОгоҳлантириш муддати даврида ходимга бошқа иш қидириш учун ҳафтада камида бир кун шу вақт учун иш ҳақи сақланган ҳолда ишга чиқмаслик ҳуқуқи берилади.\nИш берувчи камида икки ой олдин ҳар бир ходимнинг касби, мутахассислиги, малакаси ва меҳнат ҳақи миқдорини кўрсатган ҳолда, бўлажак ишдан озод қилиш тўғрисидаги маълумотларни маҳаллий меҳнат органига ҳам маълум қилиши шарт.\nШунингдек, мазкур вазиятда ходимга бир ойлик ишдан бўшатиш нафақаси тўланади.\nИш қидириш даврида икки ойдан ортиқ бўлмаган давр мобайнида ходимларнинг ўртача ойлик иш ҳақи сақланиб қолади.\nХодимни огоҳлантириш муддатига вақтинча меҳнатга қобилиятсизлик даври, шунингдек унинг давлат ёки жамоат вазифаларини бажарган вақти қўшилмайди.\nБашарти, жамоа келишуви ёки жамоа шартномасида касаба уюшмаси қўмитаси ёки ходимлар бошқа вакиллик органининг олдиндан розилигини олиш назарда тутилган бўлса, бундай розиликни олиш талаб этилади (корхонанинг тугатилганлиги бундан мустасно).\nИш берувчи касаба уюшмаси қўмитаси ёки ходимлар бошқа вакиллик органининг ходим билан меҳнат шартномасини бекор қилишга розилик бериш тўғрисидаги қарори қабул қилинган кундан бошлаб бир ойдан кечиктирмай, меҳнат шартномасини бекор қилишга ҳақли.\nҲомиладор аёллар ва уч ёшга тўлмаган боласи бор аёллар билан тузилган меҳнат шартномаси уларни албатта ишга жойлаштириш шарти билан бекор қилинади. Мазкур аёлларни ишга жойлаштириш маҳаллий меҳнат органи томонидан амалга оширилади.\nХодим вақтинча меҳнатга қобилиятсизлик даврида ва меҳнат тўғрисидаги қонунлар ва бошқа норматив-ҳуқуқий ҳужжатларда назарда тутилган таътилларда бўлган даврида меҳнат шартномасини бекор қилишга йўл қўйилмайди (корхона бутунлай тугатилган ҳоллар бундан мустасно).\nХодимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши муносабати билан ҳам меҳнат шартномаси бекор қилиниши мумкин.\nБунда ҳам ходим камида икки ҳафта олдин огоҳлантирилиши, унинг қонундаги бошқа ҳуқуқларига риоя этилиши зарур (тарафларнинг келишувига кўра огоҳлантириш унинг муддатига мувофиқ келадиган пуллик компенсация билан алмаштирилиши мумкин).\nХодимнинг ўз меҳнат вазифаларини мунтазам равишда бузганлиги муносабати билан меҳнат шартномасини бекор қилиш ҳоллари ҳам кўп учрайди.\nАввал меҳнат вазифаларини бузганлиги учун ходим интизомий ёки моддий жавобгарликка тортилган ёхуд унга нисбатан меҳнат тўғрисидаги қонунлар ва бошқа норматив-ҳуқуқий ҳужжатларда назарда тутилган таъсир чоралари қўлланилган кундан эътиборан бир йил мобайнида ходим томонидан такроран интизомга хилоф ножўя ҳаракат содир қилиниши меҳнат вазифаларини мунтазам равишда бузиш ҳисобланади.\nУшбу асос бўйича меҳнат шартномаси бекор қилинганда иш берувчи ходимни камида уч кун олдин хабардор қилади ёки унга мутаносиб компенсация тўлайди.\nБашарти, жамоа келишуви ёки жамоа шартномасида касаба уюшмаси қўмитаси ёки ходимлар бошқа вакиллик органининг олдиндан розилигини олиш назарда тутилган бўлса, бундай розиликни олиш талаб этилади.\nИш берувчи касаба уюшмаси қўмитаси ёки ходимлар бошқа вакиллик органининг ходим билан меҳнат шартномасини бекор қилишга розилик бериш тўғрисидаги қарори қабул қилинган кундан бошлаб бир ойдан кечиктирмай меҳнат шартномасини бекор қилишга ҳақли.\nИнтизомий жазо чораси қўлланилишидан олдин ходимдан ёзма равишда тушунтириш хати талаб қилиб олиниши лозим.\nИнтизомий жазо бевосита ножўя хатти-ҳаракат аниқлангандан кейин, ходимнинг касал ёки таътилда бўлган вақтини ҳисобга олмасдан, узоғи билан бир ой ичида қўлланилади.\nХодим вақтинча меҳнатга қобилиятсизлик даврида ва меҳнат тўғрисидаги қонунлар ва бошқа норматив-ҳуқуқий ҳужжатларда назарда тутилган таътилларда бўлган даврида меҳнат шартномасини бекор қилишга йўл қўйилмайди.\nХодимнинг ўз меҳнат вазифаларини бир марта қўпол равишда бузганлиги муносабати билан меҳнат шартномасини бекор қилишда ҳам худди шундай тартибга амал қилиниши лозим.\nЎриндошлик асосида ишламайдиган бошқа ходимнинг ишга қабул қилиниши муносабати билан, шунингдек меҳнат шартларига кўра ўриндошлик иши чекланиши сабабли, ўриндошлар билан ҳам меҳнат шартномаси бекор қилиниши мумкин.\nМеҳнат шартномаси тарафлар ихтиёрига боғлиқ бўлмаган баъзи ҳолатларда ҳам бекор қилиниши мумкин.\nОлий суд судьялари


Оқ уй Пешовардаги ҳужумни қоралади\n30 июн 2022, Тошкент вақти: 09:23\nЖангарилар қаттиқ қўриланадиган АҚШ консуллиги биносига бостириб киришга муваффақ бўлолмади.\nПокистоннинг Пешовар шаҳридаги АҚШ консуллигига Толибон ҳаракати томонидан уюштирилган ҳужум оқибатида камида етти киши ҳалок бўлиб, яна бир неча одам жароҳатланди.\nПешовардаги АҚШ консуллигига автомат ва гранатомётлар билан қуролланган жангарилар ҳамда худкуш бомбачилар ҳужум уюштиргач, у ерга хавфсизлик кучлари ва тез ёрдам машиналари етиб борди.\nҲужум оқибатида, камида етти киши, жумладан, ҳужумчилардан иккитаси ҳалок бўлгани айтилмоқда.\nПешовардаги АҚШ консуллиги ҳалок бўлганларнинг камида икки нафари консуллик биносини қўриқлаган Покистон хавфсизлик кучлари ходимлари эканини тасдиқлади. АҚШ фуқаролари орасида қурбонлар йўқ.\nХабарларга кўра, худкуш бомбачилардан бири ўзини консуллик дарвозаси олдида портлатиб юборган. Бироқ Покистон полициясига кўра, жангариларнинг бирортаси қаттиқ қўриқланадиган АҚШ консуллиги биноси ичига киришга муваффақ бўлолмаган.\nВоқеа гувоҳларининг айтишича, консуллик олдида рўй берган бир нечта қаттиқ портлашлардан кейин автомат ва гранатомётлардан ўт очилган.\nМазкур ҳужум учун масъулиятни Толибон ҳаракати ўз зиммасига олди.\nАҚШ Давлат Департаменти матбуот котиби Филип Кроули Вашингтонда қилган чиқишида Қўшма Штатлар мазкур ҳужумни кескин қоралашини баён қилди.\n- Бугунги ҳужумлар қабиҳ экстремистларнинг Покистон демократиясига путур етказиш ҳамда одамлар орасида қўрқув ва зиддиятлар уруғини экишни мақсад қилган зўравонлик фитнасининг бир қисмидир. Бу ҳужум АҚШ ва Покистонга таҳдид солаётган зўравон экстремистларни йўқ қилишимиз қанчалар муҳимлигини яна бир бор намойиш қилди, деди АҚШ расмийси.\nЎзини Покистондаги Толибон ҳаракати матбуот вакили деб таништирган Аъзам Ториқ душанба кунги ҳужумлар Покистоннинг Афғонистон билан чегарадош ҳудудларидаги жанггариларга қарши қилинган “ҳаво ҳужумлари учун қасос”, дея баён қилди.\nҚўшма Штатлар учувчисиз учқичлардан амалга оширилиб, кўплаб Толибон жангарилари, жумладан, ҳаракатнинг бир неча нафар нуфузли етакчиларини йўқ қилган ҳужумлар учун масъул, деб кўрилади. Бу ҳужумлар оқибатида кўплаб тинч аҳоли вакиллари ҳам ҳалок бўлган. Расмий Вашингтон Покистон ҳудудида учувчисиз учқичларнинг ишлатилиши юзасидан изоҳ бермай келади.\nТолибон матбуот вакили яна ҳужумлар уюштирилишидан огоҳлантирди.\n“Америкаликлар бизнинг душманларимиздир”, деган Ториқ, “америкаликлар бўлган ҳар бир жойни нишонга оламиз”, дея таҳдид қилди.\nТориқ душанба куннинг биринчи ярмида Шимоли-Ғарбий вилоятда дунёвийлик тарафдори бўлган Амави миллий партияси вакилларининг катта йиғини чоғида худкуш амалга оширган портлаш ҳақида гапирмади. Бу ҳодисада 40 чоғли одам ҳалок бўлиб, 70 дан зиёд киши жароҳатланди.\nПартия тарафдорлари Шимоли-Ғарбий вилоятининг номи этник пуштунлар шарафига Хайбар Пахтванхваҳга ўзгартирилишига оид қарорни нишонлагани Тимар Гироҳ шаҳарчасида тўпланганди.\nМаҳаллий полицияга кўра, намойишчилар ичига кириб борган худкушнинг танасида 10 килограммгача портловчи модда бўлган.\nАмавий миллий партияси маҳаллий ҳокимиятни назорат қилади ва ҳукуматнинг бу вилоятда Толибонга қарши кураш уринишларини қўллаб-қувватлайди. Шимоли-Ғарбий вилоят ўтган йили Покистон қўшинлари жангариларга қарши катта операцияни амалга оширган Сват водийси яқинида жойлашган.\nХабарларга кўра, душанба кунги портлашда Амавий миллий партияси етакчиси Султон Зеб ҳам ҳалок бўлган. Партия матбуот вакили бу ҳужумни уюштирганлар “на мусулмон, на пуштун ва на инсонлардир”, деди.\nАмавий миллий партиясининг вилоят бўлими раҳбари Хошим Бабар Озодлик радиоси Покистон хизматига берган интервюсида мазкур ҳужумлар ҳукумат амалга ошираётган ҳарбий амалиётлар жангариларни бурчакка қисиб қўйгани ва айни пайтда улар янгича тактикани қўллай бошлаганидан далолат беришини таъкидлади.\n- Менимча, ҳозирда Ўракзай қабилалар минтақасида йирик амалиётлар олиб борилмоқда ва бугун Пешоварда рўй берган воқеалар бу операцияларга қарши ҳаракат маҳсулидир. Лекин жангарилар Пешоварда уюштирган ҳужумлар уларнинг янги тактикани қўллай бошлаганини кўрсатмоқда. Бу террорчиларнинг нафақат бомбалар, балки ён-атрофдаги уйлар томларидан туриб хавфсизлик кучлари билан бевосита жангга киришганига оид биринчи воқеадир, деди покистонлик сиёсатчи.\nПокистон Бош вазири Юсуф Ризо Ғилоний ҳужумчиларни “ҳукуматнинг террорчиларга қарши операцияларига путур етказиш мақсадида одамлар орасида ваҳима туғдиришга уринаётган ғаламислар”, дея атади.